Makna Nama Dan Peristiwa Pada Senjata Pengganas Christchurch

Semalam
merupakan satu hari hitam di New Zealand. Ini berikutan serangan pengganas ke
atas dua buah masjid di Christchurch yang mengorbankan 49 orang. Serangan yang
dilakukan pelampau berdarah Australia Brenton Tarrant itu mengundang kecaman di
seluruh dunia dengan Perdana Menteri New Zealand, Jacinda Ardern menggelar
tindakan pelampau kulit putih itu sebagai satu tindakan keganasan yang
terancang. Semasa ditahan pihak berkuasa, beberapa tulisan ditemui pada raifal
dan beg yang dibawa Tarrant yang dianggap signifikan baginya.

1.
Anton Lundin Pettersson

Pettersson merupakan seorang penganggur yang bertanggungjawab membunuh tiga orang (dua pelajar dan seorang guru) di sebuah sekolah di Trollhattan, Sweden pada tahun 2015. Lelaki ini kemudiannya ditembak oleh pihak berkuasa dan mati selepas dibawa ke hospital. Pettersson berbuat demikian kerana mempunyai pendirian keras terhadap kelompok imigran dan memilih Trollhattan berikutan lokasinya berhampiran dengan kawasan kejiranan penduduk imigran.

Ramai pemimpin politik Sweden merasa marah atas apa yang berlaku dan Raja Sweden menyatakan kekesalan baginda bila mendengar berita berkenaan. Akibat serangan itu juga, beberapa penduduk di Trollhattan yang berdarah imigran berkira-kira mahu berhijrah kerana bimbangkan keselamatan mereka.

2.
Alexandre Bissonette

Sebelum dikenali atas serangan ke atas sebuah masjid di Quebec City, Bissonette sudah dikenali kerana mempunyai pendirian anti-Islam dan anti-imigran terutama terhadap pelarian. Penembak ini menganggap kehadiran mereka sebagai satu ancaman kepada keluarganya.

Pada 29 Januari 2017, Bisonette menembak mati enam orang dan mencederakan 19 orang lagi. Enam mangsa yang mati memegang dwi-kerakyatan iaitu Kanada dan negara kelahiran mereka. Bisonette kemudiannya ditahan dan didakwa atas enam kesalahan membunuh sebelum dihukum penjara seumur hidup tanpa sebarang peluang mendapat parol pada tahun 2019.

Ketika ini, dia sedang cuba merayu mengurangkan hukuman yang dilaluinya. Serangan tersebut dikecam ramai pihak dari Paus Francis hinggalah Perdana Menteri Kanada sendiri Justin Trudeau.

3.
Skanderbeg

Skanderbeg atau nama sebenarnya George Castriot merupakan seorang bangsawan berdarah Albania dan merupakan antara figura yang menentang keras proses perluasan kuasa Empayar Uthmaniyyah semasa pemerintahan Sultan Mehmed II/Muhammad al-Fatih. Di bawah kepimpinannya, bukan sekali dua tentera Albania berjaya menafikan serangan Uthmaniyyah sebanyak 13 kali walaupun bilangan mereka jauh lebih besar dan dilengkapi dengan peralatan yang lengkap.

Skanderbeg juga turut mendapat sokongan kerajaan-kerajaan Eropah termasuk Raja Alfonso V dari Aragon dan Venice. Selepas beliau meninggal dunia pada 1468 akibat demam malaria, barulah proses perluasan kuasa Uthmaniyyah dapat diteruskan tanpa sebarang halangan. Satu perkara yang tidak diketahui Tarrant dan pelampau-pelampau kulit putih ialah Skanderbeg juga pernah berkhidmat dengan kerajaan Uthmaniyyah di mana pada satu ketika beliau pernah menjadi wakil mereka di Albania dan menjadi panglima perang angkatan kerajaan itu di Eropah Timur.

4.
Marco Antonio Bragadin

Bagi Tarrant, Bragadin merupakan contoh kezaliman orang Islam ke atas orang kulit putih sepertinya. Tetapi dia juga sebenarnya seorang yang pendek akal kerana tiada siapa mengetahui apa sebenarnya berlaku ke atas Bragadin. Dalam konteks sejarah, beliau merupakan komander kubu pertahanan di Famagusta, Cyprus semasa ia dikepung angkatan Uthmaniyyah pada tahun 1570.

Walaupun dikepung oleh angkatan tentera yang ramai, mereka berjaya bertahan sebelum pertahanan ditembusi tentera Uthmaniyyah pada Julai 1571. Bragadin dianggap wira bagi warga Eropah kerana berjaya memaksa kerajaan Uthmaniyyah memfokuskan serangan ke atas Famagusta sehingga tidak boleh memfokuskan serangan mereka di tempat lain.

Beliau menyumbang secara tidak langsung kemenangan pakatan raja-raja Eropah ke atas tentera laut Uthmaniyyah di Lepanto pada tahun 1571. Tiada siapa tahu apa punca sebenar Bragadin dihukum bunuh dengan pihak Uthmaniyyah menuduhnya membunuh tawanan-tawanan Turki sementara sumber Venice pula menuduh sikap jeneral empayar itu yang terburu-buru menghukum beliau walaupun selepas menyerahkan Famagusta.

5.
Charles Martel

Martel
sentiasa dilaung-laungkan sebagai wira kerana berjaya mengekang asakan tentera
Umayyah Andalusia di Tours pada tahun 732. Tindakan beliau membina pasukan
tentera khas untuk melawan angkatan Umayyah ditambah dengan kegagalan kerajaan
itu mengetahui kekuatan sebenar kerajaan Frank menyumbang kepada kekalahan
mengejut tentera Umayyah. Selain Tours, beliau juga bertanggungjawab menafikan
cubaan kerajaan Umayyah melebarkan pengaruh mereka di Perancis sebanyak tiga
kali dalam tempoh 12 tahun. Kejayaan Martel bukan saja menghalang Islam dari
bertapak di Perancis tetapi juga berperanan sebagai zon penampan kekal untuk
Reconquista (kempen selama 700 tahun untuk menghalau kerajaan Islam keluar dari
Eropah).

6.
Kepungan Vienna 1683

Seperti Tours dan Famagusta, Vienna sentiasa dilaung-laungkan sebagai simbol kejayaan orang kulit putih dan Kristian terhadap orang Islam dan imigran. Ini kerana kepungan Vienna yang berlaku pada tahun 1683 menyaksikan kebangkitan raja-raja Eropah membentuk pakatan bagi mengalahkan angkatan Uthmaniyyah yang masih berhajat memperluas pengaruh mereka di Eropah. Tetapi ada satu fakta yang jarang diambil kira pelampau kulit putih seperti Tarrant dan Anders Breivik.

Kepungan ini bukanlah satu pertembungan agama seperti yang didakwa pelampau kulit putih kerana Empayar Uthmaniyyah disokong oleh Perancis yang wujud hasil dari pakatan yang dibentuk pada tahun 1536 Masihi. Selain itu, dua bahalul ini juga tidak sedar kejayaan pakatan raja-raja Eropah diketuai Raja John Sobieski ini turut disumbang oleh orang-orang Islam juga. Ini kerana ketumbukan Sobieski dari Poland ini berdarah Tatar dan mereka ini diberi pelbagai hak dan kemudahan oleh baginda termasuk keizinan membina semula masjid dan diberi pengecualian membayar cukai. Mereka juga bertanggungjawab menyelamatkan nyawa Sobieski di Parkany pada tahun 1683.

SUMBER

1.
Herbjørnsrud, Dag. (2016). Aeon.co. The real Battle of Vienna. https://aeon.co/essays/the-battle-of-vienna-was-not-a-fight-between-cross-and-crescent

2.
Crowley, Roger. (2018). HistoryNet.com. Bragadin’s Defense. https://www.historynet.com/bragadins-defense.htm


Takenaka Shigeharu: Strategis Terkemuka Jepun

Artikel kali ini
akan terarah kepada seorang figura penting Zaman Perang Antara Wilayah ataupun
Sengoku Jidai yang pernah menggegarkan Jepun dengan kebijaksanaannya suatu masa
dahulu. Seperti sebelum ini, penulis pernah menerangkan betapa dinamiknya
landskap politik dan peluasan kuasa di Jepun dalam zaman di mana pahlawan samurai
mempunyai darjat sosial yang sangat berpengaruh walaupun hanya terdiri daripada
lebih kurang 10% dari kesuluruhan populasi negara matahari terbit ketika itu.

Pemerintah
wilayah ataupun Daimyō (Warlord) merupakan golongan yang paling dominan,
terletak di puncak piramid dalam kelas sosial pahlawan samurai. Hampir kesemua
warlord ini sememangnya gemar melancarkan peperangan ke atas satu sama lain
demi meluaskan wilayah jajahan dan pengaruh kekuasaan masing-masing di samping
menggunakan teknik diplomasi. Keshogunan Ashikaga di Muromachi Kyoto yang
sepatutnya mentadbir aspek ketenteraan negara pula tidak mampu membendung
kebangkitan kuasa baru para warlord ini kerana posisi pemerintahan mereka yang
semakin lemah bagaikan telur di hujung tanduk.

Puak-puak yang warlord ketuai pula berselerakan ke seluruh kepulauan Jepun, dari Selatan sehinggalah ke Utara, Barat sehingga ke Timur. Nama-nama puak seperti Oda, Uesugi, Date, Shimazu, Otomo, Ryuzoji, Mori, Takeda, Tokugawa, Toyotomi, Hojo, Satake, Chosokabe, Imagawa, Saito, dan banyak lagi mengungguli usaha peluasan kuasa ini. Ada puak yang naik dengan mendadak berbekalkan kepintaran Daimyō dan ketumbukan padu tentera tentera masing-masing seperti puak Toyotomi dan Tokugawa. Ada pula yang terus hilang dari bumi kerana khilaf dalam percaturan ataupun hanya bersikap sambil lewa dalam pentadbiran wilayah. Ada juga yang digulingkan dan dikhianati panglima samurai sendiri.

Baca: https://www.thepatriots.asia/akechi-mitsuhide-pengkhianat-atau-wira/

Ada juga yang
berfoya-foya sehingga lupa dengan tugas sendiri sehinggakan hancur puak sendiri
seperti yang berlaku kepada warlord Ichijo Kanesada dan ada pula yang memandang
jauh terkedepan dengan mengaplikasikan teknologi Barat dalam peperangan seperti
Oda Nobunaga. Namun, ini tidak sesekali bermakna kemahiran tradisional samurai
Jepun inferior berbanding teknik yang dibawa Barat, cumanya ada kelebihan
ketara bagi unit istinggar dalam pertempuran terutamanya menentang pasukan
tentera berkuda.

Sebagai contoh,
puak Date berjaya menyatukan kawasan Oshu di utara Jepun yang belum pernah
disatukan selama beratus-ratus tahun di bawah kepimpinan melalui teladan yang
ditunjukkan ketuanya, Date Masamune. Dalam artikel lepas, penulis pernah
menerangkan dengan panjang lebar tentang insan bernama Masamune ini yang bukan
sahaja gemar menggunakan teknologi senjata istinggar dalam pertempurannya malah
menjadi orang Jepun yang pertama yang pernah menulis surat kepada Pius Paul V.

Baca: https://www.thepatriots.asia/date-manasume-naga-jepun-bermata-satu/

Dalam
keghairahan puak-puak yang diketuai Daimyō ini menggunakan segala kad kelebihan
yang ada untuk mencapai kepentingan peribadi masing-masing, mekarlah segala
kuntum bunga yang menjadi tonggak kejayaan setiap Daimyo. Bunga-bunga ini ialah
para pegawai puak ataupun panglima samurai yang berkhidmat kepada Daimyō
masing-masing. Dalam bahasa Inggeris digelar juga sebagai retainer. Serupa
dengan era perebutan kuasa Romance of Three Kingdoms di China, macam-macam
karakter baru mengabadikan nama masing-masing dalam rekod sejarah. Tanpa
mereka, para Daimyō ini sudah tentu tidak mampu merealisasikan impian mereka.

Takenaka Shigeharu (Hanbei)

 Takenaka
Shigeharu (竹中 重治) dari keluarga
Takenaka dilahirkan di provinsi Mino (hari ini, Gifu) pada 27 September 1544
dan meninggal dunia pada 6 Julai 1579. Shigeharu yang juga dikenali sebagai
Takenaka Hanbei merupakan seorang panglima samurai dan ahli strategi berwibawa
yang berkhidmat untuk puak Saitō di Mino. Puak Saitō inilah yang pernah
mengahwinkan puterinya, Lady Kicho dengan warlord Oda Nobunaga dari Owari, individu
yang hampir-hampir sekali menyatukan seluruh Jepun. Ironinya, puak Saitō jugalah
yang pernah menggembleng khidmat panglima samurai bernama Akechi Mitsuhide,
watak yang sama yang mengkhianati Oda Nobunaga sehingga menyebabkannya jatuh.

Anak kedua
kepada Takenaka Shigetomo ini adalah menantu kepada Ando Morinari, salah
seorang daripada tiga orang ketua keluarga paling berpengaruh di Mino yang
digelar Nishimino Sannin-shu ataupun Trio of Mino. Ketika itu, puak Saitō
dipimpin Saitō Tatsuoki, anak saudara kepada Lady Kicho dan cucu kepada Saitō
Dosan. Ibunya bernama Myōkai Taishi, salah seorang anak kepada Sugiyama
Kyuzaemon. Selepas kematian bapanya, Shigeharu menjadi ketua keluarga Takenaka.

Banyak pihak
yang mendakwa Shigeharu sebagai seorang genius perang yang tidak pernah
teragak-agak untuk menyediakan pelan strategi yang terperinci dalam setiap
pertempuran yang disertainya. Dalam catatan Bukōyawa,
beliau dikatakan sebagai seorang yang lemah gemalai (graceful) namun
kebolehannya dalam mengatur strategi tidak boleh disangkal lagi. Kemahiran dan
inteleknya pernah dibandingkan dengan Chen Ping iaitu seorang strategis dan
ahli politik terulung Dinasti Qin di China.

Menakluk Istana Dengan 15 Orang

Tatsuoki bukanlah seorang yang ketua yang bertanggungjawab. Kerapkali mabuk dan suka berseronok dengan perempuan simpanan, Tatsuoki tidak langsung mahu ambil tahu menahu tentang hal ehwal pentadbiran Mino padahal puak Saitō semakin hari semakin terasa bahang ancaman dari puak Oda di selatan.

Oda Nobunaga sememangnya telah banyak kali menyerang Mino tetapi berjaya dipatahkan oleh Daimyō sebelumnya. Perbezaan tampuk kepimpinan yang lemah ini telah mengundang kempen perang habis-habisan oleh Oda. Bukan itu sahaja, malah ada penduduk dan tentera Saitō sendiri yang berpaling tadah kepada Oda kerana hilang kepercayaan kepada ketua mereka.

Dalam masa yang
sama, Oda telah melancarkan serangan bertubi-tubi ke atas wilayah Mino.
Shigeharu pula mengetuai satu serangan mengejut ke atas tentera Oda yang
berakhir dengan pengunduran musuh. Sekali lagi dalam serangan kali kedua,
Shigeharu mengetuai pasukan Saitō mempertahankan kawasan dari terus dicerobohi
tentera Oda menggunakan strateginya sendiri. Tatsuoki pula tidak menunjukkan
apa-apa perubahan positif sebaliknya terus setia sebagai seorang kaki botol.

Berang dengan
perbuatan Tatsuoki, satu insiden yang sangat menarik telah berlaku walaupun
kesahihan insiden ini masih diperdebatkan tetapi tidak mustahil kisahnya benar.
Bersama-sama bapa mertuanya, Morinari dan adiknya Shigenori, Shigeharu telah
melancarkan kudeta dengan hanya 16 orang (17 orang dalam Takenaka Heiki) dalam bulan Februari 1564. Shigeharu berjaya
menguasai Istana Inabayama yang tersergam indah terpacak di atas gunung dalam
masa sehari saja! Gila sungguh.

Betul, Shigeharu
adalah seorang panglima Saitō maka sudah tentunya beliau tahu selok-belok
istana dengan begitu jelas sekali tetapi kemampuannya untuk mengambil alih
seluruh istana tentunya bukan sesuatu yang boleh dilakukan orang lain. Bayangkan,
bagaimana istana yang lengkap dengan sistem pertahanan hebat, tembok-tembok batu
yang utuh, dengan tentera samurai dan pengawal yang beribu-ribu orang ramainya
ditambah pula dengan posisi istana yang tidak dapat mudah ditembusi dari luar,
mampu ditundukkan Shigeharu yang ketika itu berumur 20 tahun dan 16 orang
pengikutnya dalam masa yang sangat singkat.

Berkhidmat Untuk Oda Nobunaga

Shigeharu kemudiannya kekal menguruskan Istana Inaba selama setengah tahun sebelum dipulangkan semula kepada Tatsuoki. Apa yang berlaku selepas ini sedikit kabur tetapi pada tahun 1567, Oda mengepung Istana Inabayama dengan bala tentera yang ramai. Shigeharu dikatakan hadir dalam mengetuai pasukan pertahanan Saitō. Malangnya, musuh terlalu ramai dan Inabayama ditakluki Oda Nobunaga. Shigeharu yang kini seorang ronin ataupun samurai tidak bertuan, dipercayai pulang ke rumahnya di Omi dan hidup sebagai orang biasa.

Namun, Oda
Nobunaga dan panglimanya Hashiba Hideyoshi (akan dikenali sebagai Toyotomi
Hideyoshi) tidak lupa dengan kehebatan strategi yang ditunjukkan Shigeharu
ketika pengepungan yang berlaku dulu. Maka diutusnya Hideyoshi untuk merekrut
Shigeharu untuk berkhidmat kepada puak Oda. Satu episod yang menarik telah
direkodkan dalam Taikōki. Pelawaan Hideyoshi ditolak. Hideyoshi tidak
berputus asa dan melawatnya sebanyak tiga kali berturut-turut, barulah
persetujuan dicapai.

Kejadian ini
tidak ubah seperti yang berlaku dalam epik Romance of Three Kingdoms di mana
Liu Bei cuba merekrut ahli strategi agung bernama Zhuge Liang tetapi ditolaknya
sehinggalah pada cubaan yang ketiga. Shigeharu diletakkan sebagai strategis
dibawah kendalian Hideyoshi yang akan membantunya dalam kempen peperangan.

Persahabatan Dengan Kuroda Yoshitaka (Kanbei)

Dalam
pertempuran Anegawa menentang puak Asakura dan Azai, Shigeharu berjuang bersama-sama
pasukan Oda. Selepas selesai kempen di Anegawa, Shigeharu dan salah seorang
pegawai Hideyoshi bernama Kuroda Yoshitaka mula bersahabat. Hideyoshi dan bala
tenteranya termasuklah Shigeharu dan Yoshitaka telah mendapat perintah Nobunaga
untuk menghapuskan puak Mori di negeri Chugoku.

Dengan kerjasama
gandingan yang mantap, duo Shigeharu dan Yoshitaka dikatakan tidak dapat
dihentikan lagi memandangkan seorang mempunyai minda yang bergeliga manakala
yang satu lagi mempunyai bakat kepimpinan yang hebat. Kemenangan demi
kemenangan dicapai menentang puak Mori yang agak kuat lantas menaikkan reputasi
Hideyoshi dengan gilang-gemilang. Malangnya strategi yang digunakan mereka
tidak dicatatkan dengan terperinci.

Satu perangai
Shigeharu yang agak pelik adalah beliau suka menunggang kuda tua yang sudah
tidak ada stamina lagi, satu perangai yang ditegur Hideyoshi kerana tidak
padanlah dengan kehebatannya sebagai ahli strategi yang sudah masyhur.
Shigeharu juga gemar memakai baju perisai seperti sisik ikan.

Semasa
pemberontakan Araki Murashige, seorang panglima samurai Oda, Yoshitaka telah
ditahan di istana Orioka. Nobunaga melihat ini sebagai satu komplot yang direka
Yoshitaka dan Murashige untuk menentangnya. Ketika itu, Matsujumaru iaitu anak
Yoshitaka telah dijaga oleh Shigeharu. Nobunaga memerintahkannya untuk membunuh
Matsujumaru sebagai hukuman terhadap pembelotan Yoshitaka. Shigeharu dengan
bijaknya telah berjaya melengah-lengahkan perintah tersebut sehingga akhirnya
Yoshitaka dibebaskan.

Sebagai tanda
terima kasih yang teramat sangat, Yoshitaka telah menukarkan lambang puak
Kuroda kepada lambang yang lebih kurang sama dengan lambang Takenaka yang
kelihatan seperti daun buluh.

Pada tahun 1579,
kesihatan Shigeharu kian merosot dengan teruk semasa pengepungan di Istana
Miki. Hideyoshi mengarahkannya untuk berehat ke Kyoto namun beliau menolak atas
alasan mahu terus menyumbang. Ketika berusia hanya 36 tahun, beliau telah
menghembuskan nafas yang terakhir. Dikatakan bahawa kematian beliau disebabkan
sama ada oleh pneumonia ataupun tuberculosis.

Dalam rekod Taikōki
dan Jōzankidan, Shigeharu
digambarkan sebagai seorang yang mempunyai badan yang lemah, selalu sakit dan
sekali pandang, kelihatan seperti seorang wanita. Maka tidak
mengejutkan jika beliau meninggal dunia agak muda tetapi sayang sekali, jikalau
hidup lebih lama, pasti lebih banyak strategi genius yang dapat dihasilkan
dalam peperangan.

Kanbei dan
Hanbei

Nama gelaran Shigeharu yang dikatakan fiksyen ialah Hanbei yang mana berkait dengan nama gelaran Yoshitaka iaitu Kanbei. Dua nama ini memberi idea yang bakat kedua-dua Shigeharu dan Yoshitaka tidak lengkap tanpa satu sama yang lain.

Hal ini kerana Hanbei bermaksud separuh dan Kanbei bermaksud diri (official). Dalam rekod sejarah, tidak dapat dipastikan sama ada nama gelaran ini betul-betul wujud walaupun ada catatan yang menyokongnya. Walau bagaimanapun, satu nama untuk menggambarkan mereka ini benar-benar wujud yang berbunyi, Ryōbei (両兵衛) atau Nihyōe (二兵衛).

Ada juga gelaran lain seperti Ima Kusunoki
dan Ima Komei. Gelaran yang paling hebat bagi Hanbei pula ialah Shiranu kao no
Hanbē (secara literalnya, Hanbē of Feigning Ignorance)
ataupun “The All-Knowing Hanbei” yang mana membuktikan lagi
kebijaksanaan luar biasa yang dimiliki Hanbei.

Gelaran ini juga
menjadi satu pepatah di Jepun dimana orang itu menghayati dan memasuki keadaan
kecerdasannya serta memperoleh keupayaan untuk mengenal pasti apa-apa kesan
dengan serta-merta dan tanpa kegagalan. Kecerdasan ini begitu hebat sehinggakan
seolah-olah seseorang itu berupaya membuat setiap keinginan mereka menjadi satu
realiti walaupun nampak seperti sedang berpura-pura sebagai seorang yang tidak
peka.

Rujukan

Hanbei Takenaka. (n.d.). Retrieved January 13, 2019,
from http://koei.wikia.com/wiki/Hanbei_Takenaka

Ken. (2014, April 8). Takenaka Jinya -Place of
Hideyoshi’s legendary military staff-. Retrieved January 13, 2019, from
http://www.japancastle.jp/2014/04/Takenaka-jinya.html

Shigeharu Takenaka. (n.d.). Retrieved January 13, 2019,
from http://sengoku-period.wikia.com/wiki/Shigeharu_Takenaka

Takenaka Hanbei. (n.d.). Retrieved January 13, 2019,
from https://wiki.samurai-archives.com/index.php?title=Takenaka_Hanbei


Makhluk Dalam Mitologi Bangsa Melayu

Anda pernah dengar Loch Ness? Yeti? Naga ataupun serigala jadian? Itu adalah contoh haiwan mitos kepercayaan masyarakat luar. Sebagai contoh naga dipercayai oleh masyarakat Cina dahulu kala. Siap gambaran bentuk naga yang dilukis malah diasimilasikan di dalam kepercayaan contohnya seperti Tahun Naga.

Orang Melayu juga turut tidak terkecuali. Penulis telah membuat kajian dan mendapati orang Melayu turut mempunyai kepercayaan terhadap haiwan mitosnya tersendiri. Kamus Dewan mendefinisikan mitos sebagai cerita zaman dahulu yang dianggap benar atau dipercayai, misalnya cerita asal usul, cerita kewujudan sesuatu bangsa, kejadian alam atau cerita dongeng mengenai kehebatan seseorang tokoh. Hashim Awang pula menyatakan bahawa mitos adalah jenis cerita rakyat yang mengisahkan mengenai manusia atau makhluk dan peristiwa luar biasa yang di luar logik fikiran manusia.

Geruda

Antara haiwan mitos yang wujud di dalam Hikayat Merong Mahawangsa. Hikayat ini menceritakan tentang peperangan angkatan Merong Mahawangsa yang diserang oleh Geruda.

“Maka Raja Merong Mahawangsa pun menarik busar anak panah yang bernama Ayun-ayunan itu keudara, bergemuruhlah bunyinya seperti halilintar membelah. Maka Raja Merong Mahawangsa pun segera memanah dengan anak panahnya Berana Pura itu keudara bergemuruh perginya hendak mengenai burung geruda itu. Demi dilihat oleh Raja Merong Mahawangsa hal anak panahnya itu tewas tiada jua memberi bekas pada burung geruda itu, maka terlalulah marahnya lalu dibalas pula suatu anak panahnya, dipanahkan naik keudara bergempita gemuruh bahananya di dalam laut itu, seketika datanglah seekor burung jentayu menghambat burung geruda.” – Petikan Hikayat Merong Mahawangsa

Ia menjadi hikayat yang menyeronokkan malah menjadi cerita kepada penglipur lara pada zamannya. Malah lambang Geruda menjadi perlambangan kerajaan Melayu lama.

Sang Kelembai

Watak misteri. Penyelidik masih berbelah bahagi samada Sang Kelembai digambarkan sebagai manusia, gergasi atau dewa dewi malah ada menyebutnya sebagai pari-pari. Sang Kelembai yang dikatakan pernah berlaku di sebuah kampung di Lenggong, Perak.

Menurut orang-orang kampung, Sang Kelembai bukan jenis manusia. Di muka gua Gunung Tasik ada batu tergantung yang besar. Menurut orang kampung batu tersebut mempunyai rahsia tersendiri.

Di zaman antah-berantah di mana Sang Kelembai memuja batu tersebut dan (ada baiknya juga Sang Kelembai itu) sesiapa yang hendak meminjam pinggan mangkuk untuk mengadakan majlis kenduri kahwin bolehlah memukul batu tersebut dengan batang tepus, dan berserulah beberapa banyak pinggan mangkuk yang hendak dipinjam. Dalam sekejap masa sahaja keluarlah pinggan mangkuk bertimbun-timbun dari batu tersebut.

Demikianlah baiknya Sang Kelembai yang dianggap makhluk yang serupa manusia tetapi luar biasa kerana buah dadanya panjang dan terpaksa disangkutkan di bahu. Di suatu ketika seorang raja telah mengahwinkan puteranya di tempat yang bernama Hulu Jepai iaitu berdekatan dengan beberapa gua yang dijadikan istana.

Selepas kenduri sang raja yang telah meminjam pinggan mangkuk terlupa hendak memulangkannya sehinggalah beberapa tahun kemudian sang raja tersebut mengahwinkan pula seorang puterinya yang jelita.

Sang Kelembai marah dengan perangai raja yang mementingkan diri sendiri itu dan tidak pula suka menolong rakyatnya yang ditimpa kesusahan. Dia mengambil keputusan untuk melihat perayaan perkahwinan yang besar dan banyak menggunakan harta rakyat, lalu berjalan ke arah istana raja di Hulu Jepai itu.

Orang-orang besar istana lalu memberitahu raja bahawa Sang Kelembai telah berada di pintu gerbang istana dan tidak ada sesiapa yang berani menahannya. Raja sangat marah dengan kedatangan Sang Kelembai yang tidak diundang itu. Tetapi raja lupa bahawa pinggan mangkuk yang digunakan dalam istiadat perkahwinan itu dipinjam daripada Sang Kelembai dan tidak dikembalikan semula.

Sang Raja lalu menyuruh pengawal-pengawalnya menghalau Sang Kelembai dari dalam istana. Sang kelembai yang selama ini dianggap banyak menolong manusia yang susah tidak dapat menahan perasaan marahnya, lalu dia terus menyumpah Sang Raja.

Kerana sumpahan itu Sang Raja dan permaisuri serta seisi istana telah menjadi batu termasuk juga pinggan mangkuk, segala hidupan, katil, kelambu dan sebagainya. Itulah sumpah Sang Kelembai terhadap raja yang mementingkan diri sendiri. Istana raja yang disumpah itu terkenal hingga sekarang dengan panggilan Gua Puteri.

Duyung

Digambarkan sebagai makhluk yang hidup di dalam air. Berbadan manusia tetapi berekor ikan. Selalunya berjantina betina dan berwajah cantik atau rupawan.Dikatakan zaman dahulu ada nelayan yang terserempak atau tertangkap di jiran. Menjadi cerita utama penglipur lara menyatakan ada kisah cinta antara duyung dan manusia.

Hikayat Sang Kancil

Ini antara yang popular dan telah dikomersilkan dalam bentuk visual pada zaman moden (1980an).  Hikayat Sang Kancil yang mengandungi kira-kira 20 cerita. Cerita ini mengisahkan mengenai sang kancil yang memperdayakan binatang lebih besar yang bersifat sombong dengan menggunakan kebijaksanaan yang ada padanya. Cerita binatang tujuannya bukan sekadar untuk menghibur tetapi juga untuk memberi pengajaran yang baik supaya dapat diambil oleh para pembacanya. Ajaibnya penglipur lara akan mengatakan sang kancil ini boleh bercakap seperti manusia biasa.

Naga Tasik Cini

Lagenda Tasik Chini Mengikut lagenda Orang Asli, tasik misteri ini didiami oleh seekor naga iaitu Naga Sri Gumum yang bersisik besi. Ada yang juga merujuk naga ini sebagai gergasi Loch Ness di Malaysia. Malah, kawasan tasik yang berbukit-bukau turut dikatakan menyerupai bahagian belakang seekor naga. Walaupun terdapat beberapa laporan kemunculan naga ini dari semasa ke semasa, namun semuanya tidak pernah dibuktikan secara saintifik.

RUJUKAN:

Sastera Rakyat Melayu : Sejarah Dan Genre Utama. Nang Naemah Nik Dahalan. Jurnal Al Muqadimah.

Cerita Mitos Dua Dunia. Norazimah Zakaria et al. Universiti Pendidikan Sultan Idris.

Mitos dan Lagenda Sebagai Produk Pelancongan : Kajian Kes Lembah Lenggong. Fatimah Hassan dan Hamid Mohd Isa. Universiti Sains Malaysia.


Membedah Watak The Riddler Dalam Karya Batman

The Riddler merupakan salah seorang watak penjahat yang
diperkenalkan dalam siri komik Batman And Robin berjudul Detective Comics isu
yang ke-140 pada Oktober 1948 oleh Bill Finger dan Dick Sprang.

Pengenalan

Edward E. Nygma, nama sebenar The Riddler, merupakan seorang
individu yang mempunyai pemikiran tahap genius dan keinginan untuk sentiasa
memperoleh kejayaan melebihi orang yang berada disekelilingnya. Edward Nygma
senantiasa mempunyai minat yang mendalam terhadap ujian, soalan dan teka-teki,
sehinggakan dia membentuk satu keinginan untuk perlu membuktikan bahawa dirinya
adalah yang terbaik dalam kalangan rakan-rakannya.

Edward mempunyai kisah silam yang traumatik sejak kecil apabila
dia sering dijadikan mangsa dera pukulan ayahnya sejak dari bangku sekolah
lagi. Pengalaman tragis ini membuatkan Edward membentuk sikap suka memberitahu
kebenaran dan kenyataan, yang mana semakin lama telah diterapkan didalam
pelbagai helah dan teka-teki yang dimilikinya.

Pernah suatu ketika, Edward mula terlibat dengan dunia
kejahatan dan jenayah apabila dia menganjurkan sebuah karnival untuk
mempamerkan teka-tekinya dimana dia boleh menguji kemampuan berfikir
orang-orang disekelilingnya. Setiap orang yang menghadiri karnival tersebut
akan dicabar untuk menyelesaikan soalan-soalan Edward, dan jika mereka berjaya,
akan memperolehi sejumlah ganjaran wang yang besar.

Akan tetapi, seandainya mereka tidak mampu menyelesaikannya,
maka merekalah yang perlu membayar sedikit nilai wang kepada Edward. Setiap
teka-teki yang diberikan Edward akan dirancang (fix) terlebih dahulu olehnya
agar setiap pengunjung yang mencuba tidak akan dapat menyelesaikannya. Penipuan
terancang ini diteruskan lagi sehingga pada suatu ketika, Edward merasakan
bahawa diri dan tipu helahnya adalah terlalu hebat untuk hanya dipersia-siakan
kepada golongan orang berfikiran rendah.

Sejak dari itu, Edward mula menjadikan Batman sebagai mangsa
tipu helahnya, memandangkan Batman merupakan antara individu yang dinobatkan
sebagai penyiasat terulung Gotham. Obsesinya terhadap teka-teki dan Batman
telah membentuk personaliti baharu, The Riddler yang semakin lama semakin
hilang nilai moral dan pegangannya. Edward menjadi semakin obses sehinggakan
dia sanggup melakukan apa jua jenayah, selagi mana jenayah tersebut mampu
diaplikasikan dalam bentuk teka-teki dan tipu helah, asalkan dia dapat menarik
perhatian Batman untuk terus menyelesaikan setiap teka-tekinya.

Menurut trait yang ditunjukkan oleh The Riddler, saya dapat
mengklasifikasikan The Riddler kepada 3 jenis kecelaruan dan masalah mental
utama, iaitu Obsessive Compulsive Disorder, Asperger’s Syndrome dan Narcissism.
Lebih ringkas, The Riddler adalah Obsessive Compulsive Narcissist Aspie.

Masalah Obsessive
Compulsive Disorder

The Riddler boleh dikategorikan sebagai seorang individu
yang mempunyai masalah kecelaruan mental yang dikenali sebagai Obsessive
Compulsive Disorder (OCD). Obsessive atau obsesi, adalah suatu pemikiran atau
keinginan yang terlintas dalam minda seseorang insan yang menyebabkan dirinya
merasakan risau, bimbang, resah seandainya tidak dilakukan atau disingkirkan
daripada mindanya. Kehadiran obsesi ini lazimya hadir tanpa sebarang kawalan
atau kehendak individu tersebut.

Compulsive pula adalah suatu desakan nafsu yang kuat yang
mendorong seseorang itu melakukan sesuatu yang difikirkan secara
berulang-ulang, berkali-kali untuk menyingkirkan perasaan obsesi yang
dialaminya. Individu yang didiagnos dengan masalah mental ini dicirikan dengan
mempunyai tatakelakuan yang berulang-ulang dan merujuk kepada keinginan
menyelesaikan suatu perkara sahaja semata-mata secara mendalam dan terlampau.

Dalam kes The Riddler, dia mempunyai dua obsesi yang jelas
kelihatan pada dirinya. Obsesi terhadap teka-teki dan kerumitan sesebuah
persoalan dan helah, serta keinginan untuk senantiasa menjadi ‘pemenang’ kepada
setiap teka-teki yang dihasilkannya.

Sikap sentiasa ingin menjadi yang terbaik dalam pelbagai
helah dan teka-tekinya membuatkan dia semakin obses terhadap keupayaan tahap
pengetahuan Batman terutama sekali ketika Batman sedang menyelesaikan kes-kes
jenayah di Bandar Gotham. The Riddler juga seringkali dipaparkan sebagai
terlalu teruja untuk menarik perhatian Batman dengan sengaja menunjukkan kepada
Batman bahawa jenayah yang dilakukan olehnya itu adalah miliknya sendiri
sebagai cabaran buat Batman.

Obsesi ini seterusnya menyebabkan Edward semakin hari
semakin hilang nilai moral dan terjerumus kedalam kancah dunia jenayah dan pembunuhan
hanya demi memuaskan ‘keinginannya’ berkenaan teka teki.

Autism Spectrum
Disorder – Asperger’s Syndrome

Selain daripada itu, The Riddler juga tergolong dalam
golongan kelainan mental autism, lebih tepat lagi, Asperger’s Syndrome atau
High-Functioning Autism. Menurut buku Diagnostic and Statistical Manual of
Mental Disorders 5 (DSM-5), individu dengan Asperger’s Syndrome dicirikan
dengan mempunyai tahap fokus dan kegigihan yang lebih tinggi dalam satu-satu
perkara, lebih terperinci dengan butir-butir khusus, kemampuan mengenali dan
mengecam corak dan bentuk sesuatu perkara.

Mereka juga seringkali menunjukkan sifat ketidakmampuan
bersosial dan berkomunikasi dengan baik, pergerakan yang tidak selaras,
seringkali cuai. Sebagai kefahaman mudah, individu dengan Asperger’s Syndrome
ditunjukkan dengan kemahiran dan pengetahuan yang tinggi akan tetapi mempunyai
kemahiran sosial dan interaksi yang rendah atau sukar. Mereka juga kerap
mempunyai obsesi yang melampau terhadap satu-satu perkara dan berkelakuan
berulang-ulang, sama seperti OCD.

Sepertimana The Riddler, selain mempunyai masalah mental
OCD, dia juga digambarkan dengan sifat-sifat seorang penghidap Asperger’s
Syndrome yang mana dicirikan dengan tahap pemikiran genius ditemani perincian
terhadap setiap butiran dan corak, dengan tatakelakuan yang tidak stabil dan
tingkahlaku ‘giddiness’ sepertimana yang dilakonkan oleh Jim Carrey menerusi
filem Batman Forever (1995) karya Joel Schumacher.

Narcissist

Terakhir sekali, The Riddler dicirikan mempunyai masalah
mental narcissism yang tinggi atau sifat mengagungkan diri sendiri secara
terlampau dan kerap. Sifat narcissism ditunjukkan dengan kelakuan senantiasa
mahu perhatian orang disekeliling, tingkahlaku lagak yang tinggi dan terlampau
serta mementingkan diri, tiada sifat empati.

Ini ditunjukkan oleh The Riddler dalam setiap jenayah yang
dilakukan dimana kesemua kesalahan itu akan diselitkan beberapa teka-teki untuk
diselesaikan oleh Batman supaya Batman boleh mengetahui bahawa ianya adalah
‘hasil kerja’ hebat The Riddler. Secara asasnya, The Riddler ingin menunjukkan
kepada Batman dan Bandar Gotham bahawa dia jauh lebih hebat daripada Batman.

Maka dia merujuk kepada setiap jenayah yang dilakukannya
sebagai umpan untuk mendapatkan perhatian Batman. Akan tetapi, seandainya
setiap jenayah yang dilakukan olehnya tidak dapat diselesaikan oleh Batman dan
akhirnya dilupakan akibat dari tiada penyelesaian, maka The Riddler akan gagal
dalam memastikan namanya disebut-sebut sebagai penjahat Gotham terulung menandingi
Batman.

Maka dia terpaksa meninggalkan petanda-petanda disekitar
kawasan jenayahnya agar dia dapat ‘membantu’ Batman mencari dirinya. Pendek
kata, jika Batman tidak berjaya menyelesaikannya, maka lama-kelamaan nama The
Riddler akan terus dilupakan. Untuk mendapatkan ‘kemahsyuran’ itu, The Riddler
terpaksa memastikan Batman mampu menyelesaikannya dengan bantuan akan tetapi
takkan mungkin mampu menangkapnya.

Kesimpulannya, The Riddler adalah satu diantara pelbagai
penjenayah terulung di Bandar Gotham yang mempunyai pelbagai masalah status
mental dan kecelaruan identiti serta tingkahlaku. Masalah Obsessive Compulsive
Narcissist Aspie inilah yang mencorakkan The Riddler sebagai penjenayah yang
tiada empati dan merbahaya, namun unik dan genius sehingga The Riddler pernah
dinobatkan sebagai Penjenayah Buku Komik Terulung yang ke-59 pada tahun 2009
laman web Imagine Games Network (IGN).

Rujukan:

THE RIDDLER :

OCD :

ASPERGERS SYNDROME

NARCISSISM

IGN :


Tengok Muka Dah Tahu Penjenayah!

Bukan
mudah untuk mengenalpasti seseorang itu penjenayah atau sebaliknya. Ini kerana
mereka yang mempunyai rekod ini sentiasa berusaha menyembunyikan apa saja yang
membuatkan diri mereka dikenali oleh pihak berkuasa. Tetapi satu masa dahulu,
ada yang berpandangan seseorang itu memang sejak azali lagi merupakan seorang
penjenayah termasuk mempunyai ciri-ciri fizikal tertentu yang membezakan mereka
dengan kelompok bukan penjenayah.

Idea
ini datangnya daripada seorang tokoh yang dianggap bapa bidang kriminologi,
Cesare Lombroso pada awal tahun 1870-an. Ketika itu, beliau melakukan bedah
siasat ke atas mayat seorang pencuri dan pembakar bernama Giuseppe Villella.
Semasa memeriksa mayat Villella, Lombroso mendapati wujud bahagian lekuk pada
kepala mayat yang menyerupai kepala beruk.

Bila menulis dalam bukunya yang terkenal, Criminal Man yang diterbitkan pada tahun 1876, beliau mendapati lekukan itu mendedahkan si mati mempunyai naluri kebinatangan yang dahsyat termasuk kecenderungan menyertai orgi dan melibatkan diri dalam dunia jenayah. Lombroso turut mendedahkan antara ciri yang dimiliki seseorang penjenayah ialah tulang pipi yang tinggi dan rahang yang besar.

Apa yang dilakukan Lombroso ini mengubah sudut pandang cendekiawan dan pihak berkuasa terhadap jenayah. Selalunya, para cendekiawan berhujah jenayah berlaku atas kehendak diri sendiri.

Tetapi dengan Lombroso, mereka berhujah sudah wujud penjenayah yang memang mempunyai keinginan melakukannya sejak azali lagi berbanding keperluan untuk memperbetulkan mereka kembali ke pangkal jalan. Tetapi tidak ramai tahu, tokoh kriminologi Itali ini menggabungkan dua jenis pseudosains iaitu frenologi dan fisionomi yang kononnya menjelaskan wujud kaitan antara tengkorak dan ciri wajah dengan personaliti dan tingkah laku seseorang.

Dan seperti mana kebanyakan tokoh dan cendekiawan abad ke-19, kecenderungan perkauman tidak boleh lari dalam mana-mana analisis mereka termasuk Lombroso.

Beliau turut menggunakan stereotaip perkauman untuk mengukuhkan analisisnya seperti kelopak mata oblik yang dimiliki orang Mongol atau muka dan rahang rendah yang dimiliki orang kulit hitam sebagai petunjuk seseorang itu merupakan penjenayah.

Dari segi ciri muka pula, Lombroso menyatakan antara ciri yang harus dilihat ialah janggut dan rambut nipis, kening yang tebal dan rapat serta hidung kemek. Bagi perogol pula, beliau menyatakan antara ciri yang patut dilihat ialah mata yang menawan, telinga capang, mata besar dan mempunyai badan yang lemah atau bongkok.

Pasti sesiapa yang membaca kenyataan di atas ini berpandangan sama ada Lombroso ini memang orang gila atau terpengaruh dengan teori-teori konspirasi pada abad berkenaan. Hakikatnya, tokoh kriminologi ini dianggap tokoh ilmuan ulung di Itali di mana beliau pernah mengajar psikiatri dan antropologi di Universiti Pavia sebelum menjadi pengarah rumah orang gila Pescaro dari 1871 hingga 1873.

Selepas Criminal Man diterbitkan, Lombroso menjadi profesor perubatan forensik di Universiti Turin dan bagi kebanyakan pihak berkuasa, beliau menjadi rujukan utama mereka ketika itu. Menurut penulis Diana Bretherick, Lombroso mendapat sanjungan sedemikian kerana menjadikan jenayah dan penjenayah sebagai satu bentuk kajian spesifik dan merupakan orang pertama yang mengulas jenayah yang dilakukan oleh kaum Hawa.

Idea Lombroso ini tersebar ke Amerika Syarikat dan Eropah sebagai Darwinisme Sosial dan mendapat tempat menjelang akhir abad ke-19 dan awal abad ke-20. Antara yang terpengaruh dengan idea beliau ialah ahli sosiologi terkenal, Charles A. Ellwood yang kemudiannya menjadi Presiden Persatuan Sosiologi Amerika pada tahun 1924.

Pada tahun 1912, Ellwood memuji Criminal Man yang menyumbang kepada pembangunan sains kriminologi di Amerika dan ia seharusnya menjadi koleksi simpanan buku hakim mahkamah jenayah, peguam dan pelajar kriminologi.

Idea
tokoh kriminologi Itali ini turut digunakan sebagai asas kepada teori-teori
mengarut saintis berkenaan jenis penjenayah yang boleh dicari menerusi ciri
biologi. Ahli antropologi Earnest A. Hooton mengukur lebih 17,000 orang untuk
satu eksperimennya di Universiti Harvard dan membuat kesimpulan penjenayah
lebih lemah berbanding orang awam. Sementara Sir Francis Galton yang dikenali
menerusi terma eugenik yang dipergunakan oleh rejim Nazi Jerman pula pernah
cuba menghasilkan ciri biologi penjenayah tetapi itu juga berakhir dengan
kegagalan.

Dan
idea Lombroso ini turut mendapat tentangan ramai. Selepas bertemu dengannya
pada satu ketika, penulis Rusia, Leo Tolstoy membakulsampahkan teori penjenayah
azali Lombroso ini menerusi novelnya, Resurrection yang diterbitkan pada tahun
1899. Sementara penyelidik biometrik dan pegawai polis Perancis, Alphonse
Bertillon yang bertanggungjawab memperkenalkan sistem ukuran penjenayah dan
gambar penjenayah turut menolak idea berkenaan dan menganggap kaitan biologi
dengan aktiviti jenayah sebagai sesuatu yang mengarut.

Melihat kepada idea di sebalik teori Lombroso ini, tidak hairanlah mengapa ahli fizik Jerman, Georg Christoph Lichtenberg memberi amaran kepada pakar-pakar perubatan agar tidak mengambil serius fisionomi kerana ia berpotensi mencetuskan diskriminasi dalam kalangan kanak-kanak dan berpotensi menyebabkan mereka dihukum atas sesuatu yang tidak dilakukan mereka.

Dan jika ia diteruskan sehingga ke hari ini, pihak berkuasa pasti tidak akan perasan kelibat penjenayah merbahaya seperti Ted Bundy, John Wayne Gacy dan Jeffrey Dahmer dan jenayah mereka sudah pasti akan berterusan tanpa sebarang tangkapan. Atas sebab itulah, bidang kriminologi menolak sekeras-kerasnya teori penjenayah azali yang dikemukakan Lombroso kerana jujurnya, ia memang mengarut!

SUMBER

Little,
Becky. (2019). What Type of Criminal Are You? 19th-Century Doctors Claimed to Know
by Your Face. History. https://www.history.com/news/born-criminal-theory-criminology


Wanita Zaman Victoria Tergamak Jualkan Diri Dalam Pasar Lelong?

Bayangkan pada tahun 1832, seorang lelaki dari Cardiff bernama Joseph Thompson, membawa isterinya ke pasar tempatan. Biasanya mereka yang pergi ke pasar semestinya membeli bahan makanan untuk bekalan rumah, tetapi tidak bagi Thompson. Niat Thompson hanya satu saja, iaitu menjual isterinya sendiri.

Thompson kemudian membuka apa yang dipanggil sebagai ‘pasar lelong isteri’. Dia membida dahulu dengan jumlah 50 shilings (syiling lama British), kemudian memberikan pelung kepada pembeli membida. Sebab Thompson menjual isterinya ialah isterinya melayan kasar dan sentiasa mengganggu dia sepanjang hari.

Agak tragis dan tidak munasabah, bukan? Namun budaya menjual isteri sememangnya diamalkan dalam dunia Barat.

Asal-Usul Budaya Menjual Ister

Budaya ini pernah direkodkan seawal tahun 1553, namun sesetengfah sejarahwan Barat menyatakan budaya ini telah lama diamalkan sejak abad ke-11 atau ke-12 Masihi, di mana kaum Anglo-Saxon adalah pelopor kepada budaya menjual isteri.

Di England, pasar lelong isteri mula dibuka bermula pada tahun 1750 hingga 1850. Di Amerika Utara juga mengamalkan budaya ini atas pengaruh dari British sendiri. Pasti kita fikir budaya sebegini sangat ditentang oleh kaum wanita kerana ia dilihat sebagai bentuk penindasan oleh suami yang tidak bertanggungjawab. Tetapi yang sebenarnya, si isteri memang berniat menjual dirinya. Kedua-dua pasangan harus bersetuju sesama sendiri sebelum menjual isteri.

Apa yang menyebabkan si suami sanggup menjual isterinya? Mengapa si isteri sanggup berbuat sedemikian? Adakah akibat hasutan si suami sendiri supaya mendapat kepentingan sendiri tanpa fikirkan keluarga?

Pada sekitar abad ke-19 Masihi, wanita Victoria yang berstatus isteri biasanya digelar dengan nama ‘feme covert’. Gelaran ini diberikan kepada isteri yang tidak mempunyai hak terhadap harta benda, pendapatan, dan juga hak mendapat persetujuan dari si suami. Jika si isteri nak failkan penceraian, terdapat lagi halangan yang menyukarkan penceraian tersebut: kos cerai yang tinggi dan undang-undang England yang ketat.

Jika pasangan suami isteri England perlu bercerai mengikut saluran yang betul, mereka harus melalui dua undang-undang ini: Act of Parliament dan Private Separation Act. Act of Parliament digunakan jika terdapat kes si suami bermasalah dalam hubungan rumahtangga seperti kecurangan dan jarang balik rumah. Manakala Private Separation Act digunakan jika berlaku kes masalah memberi markah dari suami.

Dua undang-undang ini begitu rumit jika digunakan untuk menyelesaikan kes penceraian, tambahan lagi kos memfailkannya amat tinggi, iaitu 1,000 ponds. Rakyat kelas pertengahan pasti tidak mampu membayar kos tersebut kerana rata-rata gaji mereka dalam seminggu be kerja hanyalah 75 pounds. Pasangan suami isteri memerlukan sekarang-kurangnya 13 minggu untuk membayar kos memfailkan penceraian mereka.

Jika si isteri telah bercerai secara sah, dia memperoleh status ‘feme sol’ iaitu status di mana bekas isteri mendapat haknya semula selepas bercerai. Inilah status yang si isteri inginkan setelah merasa hubungan perkahwinan tidak lagi seindah dahulu.

Dengan undang-undang yang leceh dan kos yang begitu tinggi, apakah jalan mudah untuk pastikan si suami menjatuhkan cerainya? Caranya ialah mengambil amalan nenek moyang mereka, iaitu melelong isteri.

Bagaimana Budaya Ini Dipraktikkan?

Untuk pastikan si suami melelong isterinya, si isteri haruslah membuat onar seperti menjadi bengis, tidak keruan, memaki suami, dan seumpamanya yang boleh membuatkan si suami tidak suka. Apabila suami mula tidak rasa ingin bersama pasangannya, si isteri telah mencapai ‘kemenangan’ untuk menjual dirinya.

Untuk melaksanakan penjualan isteri sendiri, si suami haruslah mengiklankan penjualannya. Dia akan mengupah beberapa orang sebagai penyebar berita terutamanya kepada para pembida yang berkemampuan. Penyebaran iklan ini bergantung kepada usaha si penyebar berita, sehingga sanggup koyakkan iklan asal dalam surat khabar kemudian menampalkan kertas tentang iklan penjualan isteri.

Biasanya pengiklanan yang berjaya membawa dari ratusan hingga ribuan orang pembida datang ke pasar lelong isteri. Pada hari lelongan, leher si isteri dipasangkan kolar tali, kemudian si suami menarik isteri seperti membawa haiwan ternakan, mengelilingi para pembida supaya mereka boleh melihat lebih dekat. Selesai mengelilingi isterinya, seorang pakar yang diupah oleh si suami atau suami sendiri memberitahu kebaikan si isteri seperti mahir mengemas rumah, memasak, tekun bekerja dan sebagainya.

Si suami juga harus memberitahu keburukan si isteri supaya para pembida berfikir masak-masak sebelum membida. Si suami terangakan betapa buruknya tebiat isterinya seperti suka memekik, melawan cakap, dan tidak melayan suami. Kemudian, pembidaan pun bermula. Tidak semestinya wang syiling digunakan untuk membida. Apa-apa benda pun boleh asalkan si isteri ada nilainya.

Namun begitu, si isteri yang menjual diri mempunyai ‘kuasa veto’nya. Kuasa veto itu ialah dia berhak menentukan pembida manakah dia berkenan. Jika isteri tidak suka kepada pembida yang menbidanya, si suami akan rendahkan nilai bidaan. Kuasa veto ini mempunyai kelebihan pada si isteri kerana dapat memastikan dia dapat dibida oleh pembida yang dia nak.

Kebanyakan wanita yang telah dijual dan diberikan kepada pembida yang membelinya sangat gembira kerana biasanya pembida yang memiliki si isteri adalah salah satu ahli keluarga isteri supaya mereka dapat pulangkan si isteri ke pangkuan keluarga. Terdapat juga teman lelaki si isteri menyamar sebagai pembida dan berjaya memiliki si isteri. Dalam rekod pada tahun 1760 hingga 1880, terdapat 218 kes si isteri yang relakan dirinya dijual manakala 4 kes melibatkan isteri yang dijual secara paksa.

Terdapat beberapa rekod tentang lelongan isteri zaman Victoria. Nilai isteri paling rendah ialah 1 pound dan seekor anjing Newfoundland pada tahun 1832. Terdapat juga nilai isteri bersamaan dengan satu jar bir pada tahun 1862. Nilai isteri paling tinggi ialah isteri dari Ripon dengan nilai 25 shillings.

Setelah temui pembida yang layak (membida nilai paling tinggi), pengesahan pertukaran isteri harus dilakukan sama ada melalui peguam untuk tandatangan kontrak penukaran atau pemberian resit jualan.

Populariti Yang Membawa Padah

Pasar jualan isteri menjadi popular dalam kalangan suami isteri kelas pertengahan sehingga menimbulkan ketidakselesaan terhadap golongan lain, sehinggakan aktiviti ini diberitakan dalam surat khabar Times pada tahun 1796, meminta pihak berkuasa membendung aktiviti yang dianggap sebagai memperdagangkan isteri.

Golongan kelas atasan juga tidak menyukai penjualan isteri yang dianggap sebagai ‘ritual merendahkan nilai kemanusiaan’. Rakyat England kelas rendah juga tidak terkecuali membenci budaya tersebut walaupun ada kalangan mereka melakukannya. Jika ketahuan, mereka akan menghukum mereka yang terlibat dalam urusan jual beli isteri. Contohnya di kampung Yorkshire pada tahun 1860, di mana seorang lelaki bersama isteri yang dia ‘beli’ telah dibakar hidup-hidup oleh penduduk yang membenci tindakan lelaki tersebut.

Untuk mencecah budaya yang tidak bermoral ini, undang-undang baru digubalkan demi memudahkan urusan penceraian. Pada tahun 1857, Matrimonial Act digubal untuk memberikan hak yang sah kepada si isteri yang minta penceraian. Status dari ‘feme covert’ ke ‘feme sol’ diterapkan dalam undang-undang ini supaya si isteri yang bercerai mendapat hak-hak tertentu seperti kebebasan dan pemilikan harta.

Tahun 1870 pula undang-undang bernama Married Woman’s Property Act digubal bagi memastikan si isteri memperoleh pendapatan sendiri tanpa mengharap pendapatan si suami. Si isteri juga mendapat hak yang sah dalam pemilikan harta pustaka dari kedua-dua keluarga.

Penggubalan undang-undang yang mementingkan hak wanita bercerai mampu mengurangkan jumlah wanita menjual dirinya, di mana hanya 17 orang isteri saja menjual diri sekitar tahun 1870 hingga 1879 dan hanya 9 orang isteri dari tahun 1900 hingga 1909.

Masuk tahun 1913, hanya seorang isteri saja yang menjual diri. Tahun tersebut menjadi tahun terakhir kemudian pupusnya budaya melelongkan isteri. Dengan undang-undang baru yang mengutamakan hak wanita bercerai dan kemudahan urusan penceraian, budaya melelongkan isteri tidak menjadi keutamaan.

Walaupun budaya ini juga menguntungkan wanita sendiri kerana kerelaannya demi keluar dari hubungan tidak serasi dengan suami, namun budaya ini tetap melanggar norma masyarakat terutamanya dalam kehidupan berpasangan.

RUJUKAN:

Jack Leigh-Howarth. 11 May 2022.Why Did Victorian Women Willingly Sell Themselves at Wife Auctions? Ancient Origins.


Kuih-Muih Diraja Pahang, Terengganu Dan Kelantan

Apabila menyebut mengenai ketiga-tiga buah
negeri di Pantai Timur ini, apa yang sering berlegar di fikiran ramai adalah
mengenai keunikan serta kepelbagaian jenis makanan yang terdapat di
negeri-negeri berkenaan. Malah, ada yang sanggup berkunjung ke Pahang,
Terengganu dan Kelantan semata-mata ingin merasai sendiri keenakan serta
keunikan pelbagai makanan tradisionalnya yang seringkali menjadi sebutan.

Selain daripada lauk pauk dan berbagai-bagai
hidangan nasi yang terkenal di ketiga-tiga buah negeri ini, hidangan
kuih-muihnya juga antara yang sering menjadi pilihan ramai pelancong dari dalam
dan luar negara. Kali ini, artikel ini akan mengupas keunikan hidangan
kuih-muih dan pencuci mulut yang menjadi juadah pilihan para raja dan golongan
istana di negeri Pahang, Terengganu dan Kelantan.

Pahang – Puding Raja

Hidangan pencuci mulut paling terkenal dalam kalangan golongan diraja
Pahang ini semestinya adalah puding raja. Sebenarnya, puding raja ini adalah
pencuci mulut yang berasal dari daerah Pekan, Pahang, malah ia merupakan
hidangan istimewa yang menjadi signature dish bagi daerah berkenaan. Pekan merupakan sebuah daerah dan bandar diraja
di negeri Pahang yang terletak 50 kilometer dari Kuantan. Ia dinamakan bandar
diraja kerana daerah ini merupakan tempat bersemayamnya sultan dan kerabat
diraja Pahang. Bandar Pekan dikatakan telah wujud sejak abad ke-17 lagi dan
daerah Pekan ini pernah menjadi ibu negeri Pahang pada tahun 1889 hingga 1898.

Puding raja merupakan hidangan yang sangat
terkenal dalam kalangan golongan istana dan sering dijadikan sebagai satu
santapan istimewa kerabat diraja di istana. Menurut sejarah, pada sekitar tahun
1960-an, para tukang masak istana pada waktu itu yang bertanggungjawab
menyediakan makanan tradisi istana turut dibenarkan untuk membawa resepi
makanan berkenaan ke rumah masing-masing. Ini bermakna para tukang masak
tersebut dibenarkan untuk memasaknya dan berkongsi resepi berkenaan dengan
golongan kebanyakan.

Pewarisan resepi ini dalam kalangan ahli-ahli keluarga telah menjadikan
puding raja ini sebagi satu hidangan yang amat terkenal dalam kalangan rakyat
kebanyakan dan semakin tersebar ke seluruh negeri Pahang. Ini juga adalah
kerana terdapat ahli keluarga para pekerja istana yang mula mengkomersilkan
hidangan kuih ini melalui tempahan pada sekitar penghujung tahun 1990-an.

Proses penyediaan puding raja ini mempunyai langkah-langkah khusus yang
harus diikuti agar hidangan yang terhasil mempunyai rasa dan keaslian seperti
yang sepatutnya. Antara bahan yang digunakan dalam proses penghasilan puding
raja ini ialah pisang lemak manis Pahang yang khusus berada di negeri Pahang
bagi menjamin keaslian rasanya. Selain itu, bahan-bahan lain yang digunakan
bagi membuat hidangan ini ialah buah prun, ceri, gajus dan jala emas yang
diperbuat daripada kuning telur. Hidangan puding raja ini sangat enak untuk
dinikmati bersama kuah pudingnya yang diperbuat daripada bahan-bahan tertentu
termasuklah susu cair.

Terengganu – Jala Emas

Negeri Terengganu juga terkenal dengan pelbagai hidangan kuih-muih serta
pencuci mulut yang menjadi warisan turun-temurun masyarakatnya. Bagi hidangan
kuih yang terkenal dalam kalangan golongan diraja dan para sultan, jala emas
atau juga dikenali sebagai jala mas adalah pilihan utama mereka.

Kuih jala emas yang
mempunyai rasa lemak manis ini berwarna kuning keemasan, dan mempunyai bentuk
yang unik dengan jaluran halus seperti mee, namun dengan tekstur yang lebih
halus dan lembut. Kuih ini diperbuat daripada kuning telur dan melalui beberapa
proses yang agak cerewet dan memerlukan ketelitian daripada pakar yang mahir
membuatnya. Kuning telur akan dimasak dengan air gula melalui suatu proses yang
teliti bagi menghasilkan uraian kecil yang halus dan lembut.

Istimewanya kuih ini
sehinggakan ia menjadi pilihan hidangan pencuci mulut golongan kerabat diraja
ialah kerana pada zaman dahulu, proses penyediaannya adalah sangat rumit,
ditambah dengan kos bahan yang agak mahal jika hendak disediakan dalam kuantiti
yang banyak yang tidak mampu untuk ditanggung oleh rakyat kebanyakan pada waktu
itu. Namun, pada hari ini, resepi jala emas ini telah tersebar luas dalam
kalangan seluruh rakyat di negeri Terengganu dan telah menjadi antara hidangan
kuih yang amat digemari.

Apa yang menarik mengenai
kuih jala emas ini ialah ia merupakan hidangan pilihan sekiranya ada upacara
istimewa seperti majlis pertunangan, majlis pernikahan, kenduri dan acara-acara
diraja. Pada masa kini, kuih jala emas seringkali menjadi hidangan hantaran
bagi majlis pertunangan dan perkahwinan.

Kelantan – Kuih Putih (Kuih Tahi Itik)

Kuih
putih atau nama gelarannya dalam kalangan masyarakat Kelantan, iaitu kuih tahi
itik, merupakan suatu kuih tradisional yang diperbuat daripada putih telur, tepung,
gula dan minyak masak. Merungkai kembali sejarah kewujudan kuih putih ini di
negeri Kelantan, sehingga menjadi juadah pilihan para raja, resepi asal bagi
kuih ini dikatakan berasal daripada hidangan kerabat diraja istana Patani. Hidangan
ini akhirnya telah dibawa masuk ke Kelantan pada sekitar tahun 1900-an dan
diperkenalkan kepada golongan kerabat diraja Kelantan.

Ada
juga pendapat lain yang menyatakan bahawa kuih ini terhasil kerana para tukang
masak istana pada zaman dahulu tidak ingin membuang putih telur begitu sahaja
kerana hidangan pencuci mulut pada waktu itu kebanyakannya hanya menggunakan
kuning telur sahaja sebagai ramuan utama seperti kuih jala emas dan buah
tanjung. Tidak sanggup untuk melihat ia terus dibuang, maka putih telur
berkenaan diadun dan dibentuk menjadi kuih yang kini dikenali sebagai kuih
putih atau tahi itik ini.

Setelah
lebih 100 tahun, hidangan kuih putih atau tahi itik pada hari ini telah menjadi
sajian yang turut dinikmati oleh rakyat kebanyakan.  Malah, hidangan kuih ini juga menjadi pilihan
untuk dijadikan sebagai sajian istimewa bagi majlis-majlis tertentu terutamanya
majlis pertunangan dan perkahwinan.

Kesimpulan

Selain
daripada ketiga-tiga jenis kuih pilihan diraja seperti yang dinyatakan ini,
terdapat banyak lagi sajian kuih dan pencuci mulut dari ketiga-tiga buah negeri
tersebut yang kini telah banyak dikomersilkan serta dinikmati oleh pelbagai
lapisan masyarakat. Meskipun pada asalnya hidangan ini adalah sajian untuk
golongan diraja, namun seiiring dengan peralihan zaman, rakyat kebanyakan turut
berpeluang untuk mencuba sendiri resepi diraja dan seterusnya menjadikan
hidangan berkenaan sebagai suatu warisan dalam masyarakat setempat. Apa yang
paling penting ialah setiap lapisan masyarakat haruslah berusaha untuk terus
memelihara warisan sajian tradisional ini dan memperkenalkannya ke serata dunia
suatu hari nanti.

Rujukan

Azhanie, A. (2014).
ROYAL PUDDING PAHANG’S SIGNATURE DESSERT. Retrieved January 20, 2019, from
http://myroyalpudding.blogspot.com/

Maruwiah, A. (2012). Makanan
Tradisional. Shah Alam, Selangor: Get Smart Publication Sdn. Bhd.

Norzailina, N. (2005).
Variasi Masakan Pantai timur. Shah Alam, Selangor: Alaf 21 Sendirian
Berhad.

Nurul Hidayah, A.
(2016). Mengekalkan resipi asal sejak 100 tahun lalu. Retrieved January 21,
2019, from
http://ww1.kosmo.com.my/kosmo/content.asp?y=2016&dt=1109&pub=Kosmo&sec=Rencana_Utama&pg=ru_01.htm


Ada Claim Mengatakan India Ada Titanic Versi Sendiri

Pada tengah malam 15 April 1912, kapal yang digelar sebagai tidak boleh ditenggelamkan, Titanic akhirnya karam ke dasar laut selepas berlanggar dengan aisberg beberapa jam sebelumnya. Tatkala kisah ini diabadikan dalam beberapa filem termasuk Titanic (1997), ada satu kisah Titanic yang telah dilupakan. Ini kisah Titanic versi India: SS Vaitarna.

SS Vaitarna atau nama sebenarnya Vijli merupakan sebuah kapal stim buatan firma Scotland, Grangemouth Dockyard Co. Ltd. Ia berperanan sebagai kapal penumpang dan pengangkut barang dari Mandvi, Kutch ke Bombay (kini Mumbai). Kapal yang berukuran 51.85 meter panjang itu mula beroperasi sekitar 1885 dengan kos perjalanan sekitar Rs 8 (RM0.45).

TETAPI sebelum nak baca lagi kisah Titanic versi India ini, kami rasa korang kena beli buku kami, TITANIC DI HUJUNG JARI. Bolehlah dapatkan lebih banyak fakta menarik tentang Titanic dan sejarah di sebaliknya. Beli di Shopee: https://shopee.com.my/The-Patriots-Titanic-Di-Hujung-Jari-i.238336777.4238247449

Jadi, bagaimana nama kapal ini diberi? Vijli atau elektrik berkemungkinan merujuk kepada lampu elektrik yang digunakan pada kapal berkenaan. Sementara nama Vaitarna pula merujuk kepada sungai tempatan yang dimudiki kapal tersebut semasa menghampiri Bombay. Selain dua nama ini, ia turut dikenali sebagai Haji Cassum ni Vijli – nama kapten dan pemilik kapal tersebut, Cassum Ibrahim Agboatwala atau nama gelarannya Haji Cassum.

Pada tengah hari Khamis, 8 November 1888, SS Vaitarna memulakan rutin perjalanan hariannya dari Mandvi ke Bombay. Mengikut rekod rasmi, 703 orang berada di atas kapal semasa Vijli karam. Tetapi dengan melihat kerenah feri dan kapal India, Pakistan dan Bangladesh hari ini, tak mustahil bilangan sebenar penumpang SS Vaitarna sebenarnya antara 1,200 hingga 1,300 orang. Antara yang direkodkan sebagai penumpang ialah 13 ahli rombongan perkahwinan dan sekumpulan pelajar yang menghadiri peperiksaan matrikulasi di Bombay.

Dari Mandvi dengan bilangan penumpang seramai 520 orang, SS Vaitarna meneruskan perjalanan ke Dwarka dan mengambil lebih ramai penumpang. Mengikut perancangan, Vijli sepatutnya bergerak ke Porbandar. Tetapi cuaca buruk mendorong Haji Cassum untuk membatalkan rancangan ke Porbandar dan terus pergi ke Bombay.

Itulah kali terakhir Vijli dilihat dengan kapal tersebut dilaporkan karam di luar pesisir pantai Mangrol, Junagadh, Gujarat. Tragedi Titanic versi India ini menyaksikan bangkai kapal langsung tidak kelihatan dipercayai dipukul ribut dengan ratusan/ribuan orang terbunuh. Pihak berkuasa kemudiannya mengupah kapal Savitri yang dikendali Mahomedbhoy Dawood untuk mencari SS Vaitarna tetapi gagal.

Walaupun ada membuat teori tragedi SS Vaitarna ini berpunca daripada kesilapan manusia, ia disangkal Dawood yang mengenali kapten Vijli, Haji Cassum. Ini kerana kapten SS Vaitarna itu merupakan seorang yang berpengalaman dari segi pelayaran dan sentiasa memastikan kapal pulang dalam keadaan selamat. Lantas, ini membawa kepada satu-satunya punca karamnya Vijli iaitu cuaca ribut yang kuat.

Secara kasar, apa yang menimpa SS Vaitarna itu tidak sepatutnya berlaku. Ini berdasarkan satu laporan kerajaan India pada tahun 1888 yang menyifatkan kapal tersebut berada dalam keadaan baik termasuk dari segi struktur dan peralatan kapal. Malah, seorang jurutera bernama MacIntyre turut mengakui dengan kapal yang baik, ia mampu meredah cuaca ribut tanpa sebarang masalah.

Bagaimanapun, laporan tersebut bersifat omong kosong sahaja. Ini selepas Gabenor Bombay ketika itu, Lord Reay mengarahkan satu lagi siasatan dibuat. Siasatan lebih mendalam mendapati SS Vaitarna berdepan masalah sama seperti Titanic: kekurangan bot penyelamat.

Selain itu, barometer aneroid (sejenis alat yang mengukur tekanan atmosfera) pada kapal tersebut didapati tidak berfungsi. Tanpa barometer yang berfungsi, agar sukar bagi Haji Cassum mengetahui tentang cuaca buruk semasa berlayar. Dengan mengambil kira dua faktor yang dinyatakan, sudah pasti Vijli sepatutnya digantung daripada beroperasi atas sebab keselamatan. Tetapi laporan ini dianggap terlewat buat keluarga mangsa.

Walaupun kisah Titanic versi India ini semakin dilupakan, ia masih segar sebagai cerita legenda dalam kalangan penduduk tempatan. Salah satunya ialah lagu rakyat yang bertajuk ‘Haji Cassum, tari vijli re madhariye veran thai’ (Wahai Haji Cassum, Vijli anda telah karam ke dasar laut).

Kisah SS Vaitarna dan Titanic sebenarnya berkongsi dua pengajaran yang serupa. Pertama, mentaliti sediakan payung sebelum hujan sepatutnya ditekankan bagi menyelamatkan nyawa penumpang. Kedua dan paling penting, manusia tidak akan mampu menyaingi kekuasaan Tuhan.

Walaupun kapal dalam keadaan baik atau dianggap tidak boleh ditenggelamkan, kalau Tuhan kata jadilah, maka ia akan terjadi (tragedi yang menyelubungi kedua-dua kapal). Setiap musibah termasuk tragedi Titanic versi India ini merupakan peringatan bahawasanya manusia terlalu kerdil dan lemah jika dibandingkan dengan-Nya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Chavan, A. (2017, 14 April). Disaster at Sea: SS Vaitarna – India’s Forgotten ‘Titanic’. LiveHistoryIndia.

Odakkal, J. (2022, 10 Julai). Titanic at 25: The little-known mystery of India’s own Titanic. The Week India.


Piramid Tasik Chini Yang Menjadi Sisa Keagungan Melayu Silam

Cari Tasik Chini dalam carian internet, akan ada dua sebab. Sama ada kerana kisah legenda naga Tasik Chini atau statusnya sebagai Rizab Biosfera UNESCO akan ditarik balik berikutan kemusnahan alam akibat pembalakan dan perlombongan. Tatkala proses pemulihan tasik sedang berjalan mengikut kenyataan kerajaan Pahang, apakah ini bermakna sebarang usaha mengkaji piramid yang didakwa wujud di situ juga berakhir?

Pastinya ada gelak dan menyatakan ini merupakan sesuatu yang mengarut. Karut tahap Ancient Aliens. Kalau betullah ini mengarut, apa kejadahnya akhbar The New Straits Times laporkan cerita ini kira-kira 15 tahun yang lalu? Bak kata pepatah, kalau tak ada angin, masakan pokok bergoyang. Cerita ini dikatakan diketahui oleh orang asli Jakun yang menghuni kawasan sekitar Tasik Chini sejak tahun 80-an lagi.

Mereka percaya pembina tujuh buah piramid yang didakwa wujud di situ ialah Empayar Khmer. Walaupun dakwaan ini masih belum dapat dibuktikan secara sahih, terdapat kisah yang menunjukkan empayar tersebut pernah sampai ke bumi Tanah Melayu. Kisahnya, kerajaan ini menjadikan Tanah Melayu sebagai tapak membina semula kekuatan selepas gagal menakluk kerajaan Mon Hariphunchai yang berada di utara Thailand pada abad ke-11.

Tetapi sebelum itu, kami cadangkan korang dapatkan KITAB TAMADUN MELAYU. Orang Melayu jangan biarkan diri kena tipu kata tamadun Melayu tak menyumbang kepada ketamadunan dunia. Itu auta. Buku ini bukti betapa hebatnya orang Melayu kita zaman lampau. Dapatkan sekarang supaya tak kena tipu lagi. Beli di Shopee: https://shopee.com.my/The-Patriots-Kitab-Tamadun-Melayu-i.238336777.3238415852

Tidak mustahil perkara ini berlaku dan ia turut diketahui oleh empayar agung Melayu ketika itu, Empayar Srivijaya. Empayar Khmer pastinya mengetahui sejarah raja-raja Khmer termasuk perihal seorang raja yang mahukan kepala maharaja Srivijaya abad kelapan Masihi, Sangramadhananjaya diletakkan dalam dulang. Sebagai tindak balas, 1,000 buah kapal perang Srivijaya mudik ke Sungai Mekong agar sampai ke kota mereka, Inderapura.

Melihat kota tersebut telah dikepung, Sangramadhananjaya mengarahkan raja Khmer yang sombong itu segera menghadap baginda. Nyatalah kelancangan mulut baginda telah mencetuskan kemurkaan seorang maharaja yang lebih hebat daripada kerajaannya sendiri. Sangramadhananjaya kemudiannya memenggal raja berkenaan sebelum berangkat pulang ke Srivijaya.

Selepas beberapa lama, baginda menulis sepucuk surat kepada kerajaan Khmer di Inderapura bagi menerangkan tindak-tanduk baginda semasa di sana. Dan sebagai tanda Sangramadhananjaya tiada niat jahat terhadap mereka, kepala raja mereka yang dibunuh dipulangkan bersama surat berkenaan. Kepala tersebut telah dibasuh dan diwangikan sebelum diletakkan dalam satu bekas khas.

Sebagai tanda syukur tak terhingga terhadap kebaikan Sangramadhananjaya, mereka akan sujud syukur ke arah Srivijaya setiap pagi. Ini kerana atas tindakan baginda itu, mereka tidak lagi bimbang diperintah oleh raja yang ada potensi sebagai pemerintah yang zalim dan terburu-buru. Tindakan Sangramadhananjaya secara tidak langsung turut menaikkan prestijnya di mata kerajaan-kerajaan lain termasuk di Tanah Melayu ketika itu.

Tidak mustahil selepas beberapa abad, rasa hormat orang Khmer terhadap Srivijaya terus wujud walaupun sudah bergelar empayar. Atas sebab itu, mereka memohon izin untuk berada selama seketika di jajahan Srivijaya (termasuk Pahang) dan menunjukkan niat yang baik kepada tuan rumah mereka. Melihat mereka tidak mendatangkan ancaman kepada kepentingan Srivijaya, pihak Khmer pastinya dialu-alukan sebagai tetamu.

Selain membina semula kekuatan tentera, pihak Srivijaya pastinya membekalkan maklumat perisikan bagi membantu mereka menakluk kerajaan-kerajaan Mon lain yang terletak di utara Thailand. Tetapi hal sebegini memakan masa beberapa bulan atau tahun untuk menjayakannya.

Justeru, semasa menunggu peluang sesuai untuk meluaskan jajahan takluk mereka di sebelah utara, orang Khmer membina petempatan dan monumen hebat. Ini bersesuaian dengan status mereka sebagai pembina infrastruktur dari kuil-kuil hinggalah rangkaian jalan raya. Salah satu binaan mereka yang terhebat ialah Angkor Wat.

Peristiwa mereka berada di Tanah Melayu ini boleh saja berlaku semasa era Raja Suryavarman II (1113-1150) atau Raja Jayavarman VII (1181-1218). Kedua-dua raja ini sememangnya diketahui antara raja terhebat Khmer yang direkodkan dalam sejarah. Dan kedua-duanya juga merupakan pembina monumen hebat sekaligus satu petunjuk siapa yang mengarahkan pembinaan tujuh buah piramid di Tasik Chini.

Tetapi selepas kejatuhan kerajaan itu pada abad ke-15, piramid-piramid ini dikatakan terbiar dan ditelan sebagai sebahagian daripada persekitaran hutan belantara. Masa mengubah piramid-piramid ini menjadi bukit-bukau yang dipenuhi dengan kehijauan dengan dasar piramid-piramid ini berada dalam Tasik Chini itu sendiri.

Amat menarik sekiranya teori ini dikaji sedalam-dalamnya oleh pengkaji arkeologi dan sejarawan. Ini ditambah dengan penemuan artifak orang Khmer yang ditemui secara tidak sengaja pada 1994 oleh seorang kontraktor semasa membersihkan dasar Tasik Chini. Tetapi semua ini memerlukan duit dan keinginan politik kerajaan negeri. Takde semua itu, boleh lupakanlah.

Kali terakhir pengkaji arkeologi dikatakan berada di Tasik Chini untuk tujuan ekskavasi ialah pada 2007. Pada tahun tersebut, sekumpulan penyelidik dari Universiti Kebangsaan Malaysia (UKM) diketuai Profesor Emeritus Datuk Dr Nik Hassan Shuhaimi Nik Abdul Rahman membuat kajian di situ selama dua minggu. Bagaimanapun, kajian tersebut terpaksa dihentikan selepas itu akibat kekurangan dana.

Kalau ada duit untuk pulihkan Tasik Chini, apa salahnya peruntukkan sikit duit untuk kerja-kerja arkeologi sebegini. Sekurang-kurangnya kalau ada penemuan, makanya nilai Tasik Chini akan terus melambung bukan saja sebagai Rizab Biosfera UNESCO tetapi untuk sejarah negara juga. Tapi kalau tengok fiil pemerintah kita, mereka lebih gila wang daripada nilai sejarah – satu kerugian buat anak-anak bangsa negara tercinta ini.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Higham, C. (2014). Early Mainland Southeast Asia. River Books Co., Ltd

Ramli, N. S. (2015, 21 Mac). Misteri Tasik Chini. Berita Harian.


Kapal-Kapal Gergasi Alam Melayu Dipanggil Barat Sebagai Keajaiban Dunia

Atlas Lopo Homem-Reineis atau Atlas Miller adalah sebuah atlas yang dilukis oleh pakar kartografi Portugis bernama Lopo Homem, Pedro Reinel, Jorge Reinel, dan António de Holanda. Atlas tahun 1519 ini kini disimpan di Perpustakaan Negara Perancis.

Di dalamnya ada dilakar Kepulauan Melayu Nusantara di mana ketika itu Melaka (dicatat Malaqva) baru sahaja 8 tahun berada di bawah jajahan Portugis.  Gambar 2 menunjukkan menara Farmosa dan kubunya yang digambarkan lebih gah dari keadaan yang wujud dalam lukisan dan kartografi lain. Juga kelihatan kawasan yang ditanda Daqueda (Kedah), Pulpina (Pulau Pinang), Puluoreira (Pulau Berarah / Berhala), Capacia (Kafasi/Kapas/Bukit Jugra/Parcellar Hill), Muar dan Simgapura (Singapura).

Menurut Jim Siebold (2016), Atlas Miller ini adalah atlas pertama yang menggambarkan kewujudan jong Melayu. Walaupun terdapat kesilapan dari segi bentuk layar dan dek hadapan yang tinggi, ciri-ciri jong Melayu tersebut dapat dilihat dari struktur kemudi sisi, dan juga rekaan runcing dibahagian hadapan dan belakang jong.

Sekiranya diteliti dibahagian Lautan Hindi atlas tersebut, kita boleh lihat terdapat lakaran 2 buah kapal yang dikatakan Siebold menggambarkan jong Melayu. Sebuah jong dilukis dari arah belakang mempunyai 6 tiang layar, dan sebuah lagi dari arah sisi yang mempunyai 7 tiang layar (Gambar 3).

Manakala di lautan Cina terdapat 3 buah jong Melayu. Dalam Gambar 4 terdapat jong 3 tiang yang dilakar dari arah belakang, dan sebuah lagi dari arah sisi dengan 6 tiang layar. Dalam Gambar 5 pula, kelihatan sebuah jong Melayu yang mempunyai 5 tiang layar.

Lukisan berkenaan jong-jong Melayu ini bukanlah rekaan atau hiasan grafik atlas kuno semata-mata. Kewujudannya dicatat se-awal tahun 100M di mana seorang pengkaji bintang Yunani bernama Claudius Ptolemaeus, dalam bukunya ‘Geography‘, merekodkan kapal-kapal besar yang datang dari sebelah Timur India.  Ini disokong oleh cacatan dalam ‘Periplus Marae Erythraensis‘.  Kedua-dua catatan ini merujuk sejenis kapal gergasi yang dinamakan “kolandiaphonta“. Perkataan tersebut dikatakan sebagai transliterasi perkataan Cina ‘K’un-lun po‘.

Pada abad ke-3, Wan Chen (萬震) dalam ‘Strange Things of the South‘ (南州異物志) mencatat kapal besar yang boleh memuatkan 700 orang dengan muatan sehingga 1000 tan. Beliau mencatat kapal ini datang dari K’un-lun, yang bermaksud negara Selatan atau kepulauan dibawah angin (“Southern country” or “Islands below the wind“). Kapal ini digelar K’un-lun po dan berukuran 50 meter panjang.

Pada tahun 260M, Kang Tai (康泰) mencatat kewujudan jong Melayu yang mempunyai 7 tiang layar dipanggil K’un-lun po (kapal negeri Selatan) yang direkodkan berlayar hingga ke Syria. Perkataan “po” dikatakan berasal dari perkataan Melayu “perahu”.

Niccolò da Conti dalam perjalanan ke Asia dari 1419 ke 1444 mencatat jong yang dijumpainya jauh lebih besar dari kapal Eropah dan mempunyai 5 tiang layar.

Berdasarkan pelayaran Ludovico di Varthema ke Melaka dan kepulauan rempah pada 1505, adalah dicatatkan bahawa nakhoda Melayu kapal besar dari Borneo yang ditumpangi Varthema belayar dengan berpandukan carta nautika yang mempunyai garisan rhumb dan dibaca dengan kompas magnet. Nakhoda tersebut juga dikatakan mempamir kemahiran dalam belayar dengan menggunakan buruj bintang. Juga dikatakan carta nautika tersebut merujuk kepada kewujudan pulau paling selatan yang kini diketahui sebagai pantai utara Australia.

Empayar Majapahit (1293-1527) dikatakan menggunakan antara 400 hingga 500 jong yang bersaiz antara 70 hingga 100 meter. Setiap jong dilengkapi meriam dan boleh memuatkan dari 600 hingga 800 bala tentera. Lihat lukisan jong Jawa di Banten yang dilakar dalam Hodeporicon indiae Orientalis (1610) yang menggambarkan saiz yang lebih kecil bagi mematuhi undang-undang Belanda (Gambar 6).

Kapal bersaiz besar juga ada dicatatkan wujud di zaman kegemilangan Kesultanan Melaka. Dalam Hikayat Hang Tuah, Sultan Mahmud Syah (1488-1511) dicatat memiliki beberapa buah kapal dari jenis jong dan ghali. Ia dinamakan Sairul Amin, Miratus Safa, Sekepar, Batil Suasa, Rancung Mengkuang dan Mendam Berahi. Kapal-kapal milik Kesultanan Melaka ini dikatakan bersaiz 70 hingga 100 meter panjang dan dilengkapi meriam. Ianya telah direkodkan belayar ke Majapahit dan seterusnya telah menjelajah ke Bentan, Lingga, Palembang, Jayakarta, Aceh, Inderapura, Brunei, Siam, Sri Langka, India, Cina, Mesir, Jeddah dan juga ke Rum (Istanbul).

João de Barros (1496–1570) mencatat tentera pimpinan Alfonso de Albuquerque telah diserang jong dari Pasai semasa armada mereka berada di antara Lumut dan Belawan di mana Portugis mengambil masa 2 hari untuk mengalahkan jong tersebut.  Portugis kagum dengan jong tersebut dan keberkesanan sistem pertahanan yang dipamirkan dan bertindak melepaskan anak kapal jong tersebut dari tahanan.

Dicatat Portugis bahawa sistem pertahanan jong yang diberi nama “O Bravo” (“The Brave Junk“) tersebut termasuk pelontar (catapult) peluru berapi, penembakan artileri jarak dekat, dan penggunaan ‘battering ram‘ untuk melanggar musuh. Gaspar Correia (1602) dalam Lendas da Índia mungkin menceritakan jong yang sama semasa Alfonso de Albuquerque melalui Selat Melaka di mana mereka mengambil masa 2 hari untuk menewaskan jong tersebut. Jong tersebut dikatakan mempunyai 4 lapisan kulit kapal dan hanya menyerah diri setelah kemudinya tidak berfungsi.

Pada tahun 1512, Duarte Barbosa merekodkan kewujudan kapal besar milik orang Jawa yang mempunyai 4 tiang layar. Ianya mempunyai kulit kapal (hull) yang dilindungi 4 lapisan kayu jati. Fernão Pires de Andrade (1513) mencatat pertempuran Portugis dengan tentera Pati Unus (Patih Yunus) di mana diceritakan bahawa jong-jong Patih Yunus dari Demak mempunyai antara 3 hingga 7 lapisan kulit kapal yang tidak dapat ditembusi peluru meriam. Beliau juga mengatakan bahawa jong Patih Yunus begitu besar sehinggakan Anunciada (kapal perang Portugis) yang berada di sebelah jong Patih Yunus tidak lagi kelihatan seperti sebuah kapal.

Kagum melihat jong-jong ini, Alfonso de Albuquerque telah cuba membawa sebuah jong bersama-sama 60 orang tukang kapal Jawa dari pelabuhan Melaka ke Goa bersama-sama konvoi pulang yang terdiri dari kapal Flor de la Mar, Trindade, dan Enxobregas. Malangnya akibat ribut, Flor de la Mar tenggelam pada Januari 1512. Jong yang dibawa bersama telah dilarikan ke Pasai oleh tukang-tukang kapal tersebut.’

Walaupun Portugis mengkritik saiz jong yang dikatakan tidak praktikal untuk pertempuran laut, mereka sebenarnya kagum dan banyak belajar dari ciri-ciri binaan dan pertahanan jong nusantara.  Khususnya, sepucuk surat dari Raja Portugal iaitu John III kepada Conde da Castanheira (Count of Castanheira) bertarikh 22.8.1536 ada menyatakan bahawa sebuah jong nusantara telah dibawa ke Portugal. Dalam surat tersebut John III juga memuji keputusan Count of Castanheira dalam memilih jong tersebut sebagai kapal dalam armada pengawal pesisir Portugal (Coast Guard Fleets / Armadas que devem andat em la da costa) yang berpengkalan di pelabuhan Sacavem, utara Lisbon.

Semasa peristiwa Pengepungan Melaka 1568 pula, kapal jenis ghali telah digunakan oleh tentera Aceh dan digambarkan dalam lakaran yang kini berada di Perpustakaan Negara Brazil. Ghali yang paling besar direkodkan dalam lakaran tersebut mempunyai 3 tiang layar (Gambar 7) dan mungkin sama besar dengan ghali Eropah dalam Gambar 1.

Kapal raksasa Nusantara yang terakhir mungkin telah dibina oleh Kesultanan Aceh sekitar tahun 1620an. Kesemuanya 47 buah kapal ghali telah dibina di mana sebuah darinya telah direkodkan terlibat dalam ‘Battle of River Duyon‘ atau Pertempuran Sungai Duyong pada tahun 1629. Ghali tersebut dinamakan Cakra Donya. Ianya berukuran 100 meter panjang, 17 meter lebar dan boleh memuatkan 700 bala tentera. Ia mempunyai tiga tiang layar, 70 dayung dan dilengkapi lebih dari 100 laras meriam dalam pelbagai saiz.

Semasa pertempuran, armada Aceh terperangkap diserang hendap Portugis di muara Sungai Duyong. Ketika itu sebahagian dari tentera Aceh sedang mengepung kota Melaka. Dicatat bahawa tentera Aceh membuat kesilapan dalam meletakkan keseluruhan 236 buah kapal mereka di muara Sungai Duyong iaitu lebih kurang 3 km dari pelabuhan Melaka, di mana mereka tidak menyangka armada Portugis dari Goa akan datang menyerang mereka disitu.

Akibatnya, 19,400 orang tentera Aceh telah terkorban. Kapal Cakra Donya bersama-sama rampasan perang lain telah dibawa ke pelabuhan Melaka. Kapal tersebut kemudian dibawa ke markas Portugis di Goa, India. Portugis yang amat kagum dengan kapal tersebut telah menggelarnya sebagai “Espanto del Mundo” iaitu bererti ‘keajaiban dunia’. Sesetengah pengkaji menterjemahnya sebagai “Terror of the Universe” iaitu ‘keganasan alam semesta’.

RUJUKAN:

1. Badger, GP & Jones, JW. (1863). The Travels of Ludovico Di Varthema.

2. Correia, Gaspar (1602). Lendas da Índia vol. 2. p. 219.

3. Dick-Read, Robert (2005). The Phantom Voyagers: Evidence of Indonesian Settlement in Africa in Ancient Times. Thurlton.

4. Dion, Mark. “Sumatra through Portuguese Eyes: Excerpts from João de Barros’ ‘Decadas da Asia’,”. Indonesia (Volume 9, 1970): 128–162

5. Guy, John (2014). Sanguozhi and Liang shu. New York: Metropolitan Museum of Art.

6. Kassim Ahmad, (1975). Hikayat Hang Tuah, Dewan Bahasa dan Pustaka.

7. Schottenhammer, Angela (2019). Early Global Interconnectivity across the Indian Ocean World, Volume II. Switzerland: Palgrave Macmillan. p. 173

8. Siebold, Jim (2016). The Atlas Miller p.15.


Kejatuhan Evo Morales Dan Kebangkitan Konservatif (Blue Tide) Amerika Selatan

Di Bolivia, Presiden Evo Morales meletak jawatan akibat protes besar-besaran terhadap pemilihan semulanya dalam PRU pada 20 Oktober yang lepas. Semalam Organization of American States (pertubuhan serantau negara Benua Amerika) mengeluarkan laporan yang kata PRU tersebut “tidak bersih”. Atas desakan tentera, akhirnya Morales melepaskan jawatan presiden yang dipegang sejak tahun 2006.

Pengunduran Morales ni agak simbolik disebabkan Morales ialah salah satu ikon “pemimpin berhaluan kiri” (la izquierda) terkemuka di Amerika Selatan. Kiri dalam konteks politik Amerika Latin dan Amerika Selatan tidak semestinya merujuk kepada komunis/sosialis, tetapi juga kepada “social democrat” dan nasionalis. Kiri dalam konteks ini bertentangan dengan “kanan” (la derencha) yang diwakili oleh golongan pro-kapitalisme neoliberal dan pro-US.

Spektrum kiri-kanan ni berbeza ikut konteks negara. Kalau di Perancis pula, “kanan” (La Droite) diwakili oleh golongan “Gaullist”, tak pro-neoliberal malah anti-US. Nak bagitau siap-siap sebab malas nak argue pasal definisi kiri-kanan.

Morales dulu ialah best buddy Hugo Chávez, bekas presiden Venezuela dari 1999 hingga 2013. Bersama-sama diorang berdua telah melancarkan gerakan yang dikenali sebagai “Revolusi Bolivarian” (La Revolución Bolívariana) di mana diorang kata nak meneruskan perjuangan Simón Bolívar, bapa kemerdekaan kedua-dua Venezuela dan Bolivia untuk membebaskan Amerika Selatan daripada “imperialis”. “Imperialis” di zaman Bolívar merujuk kepada Sepanyol, di zaman Chavez dan Morales pula, diorang melihat US sebagai imperialis yang mencengkam Amerika Selatan menerusi ekonomi neoliberalisme.

Chávez dan Morales menentang dasar neoliberal yang dipaksakan oleh US sejak 1970-an dan 1980-an dengan melaksanakan pemiliknegaraan industri (melawan liberalisasi ekonomi yang dipaksa oleh US), dan juga merapatkan hubungan Amerika Selatan dengan seteru US seperti Cuba, Russia dan China. Kelantangan Chávez dan Morales memberi dorongan kepada negara-negara Amerika Selatan yang lain untuk “bangkit” melawan US dengan memilih pemimpin-pemimpin yang berhaluan kiri, anti-neoliberalisme. Menjelang tahun 2009, 9 daripada 10 negara Amerika Selatan dipimpin oleh ketua negara yang berhaluan kiri, seperti Michelle Bachelet di Chile, Rafael Correa di Ecuador dan Lula da Silva di Brazil.

Saintis politik menamakan fenomena ini sebagai “Pink Tide” (Marea Rosada). “Pink” merujuk kepada ideologi kiri yang dipegang oleh pemimpin-pemimpin ini. Dalam simbolisme politik, merah selalu digunakan sebagai lambang komunis/sosialis totok. Tapi pemimpin Amerika Selatan yang rebel ni bukanlah komunis/sosialis tulen. Idola Chavez ialah Bolívar, bukan Karl Marx. Jadi saintis politik lebih prefer pakai istilah “Pink Tide” berbanding “Red Tide” yang memberi konotasi gelombang komunis/sosialis.

Hanya Colombia khadam setia US je yang tak terkesan dengan gelombang “Pink Tide” ini. Guyana, Suriname dan French Guiana bukan negara bekas jajahan Sepanyol/Portugis, jadi tak dilihat sebagai negara Amerika Latin dan dikecualikan daripada perbandingan dengan negara-negara Amerika Selatan yang lain.

Tapi dalam masa satu dekad, satu per satu pemimpin Pink Tide ni tumbang dalam pilihanraya. Ada juga yang dibuang atas tuduhan penyelewengan seperti Dilma Rousseff di Brazil. Digantikan dengan pemimpin haluan kanan seperti Lenín Moreno di Ecuador, Sebastián Piñera di Chile dan Jair Bolsonaro di Brazil. Saintis politik kena cipta istilah baru pulak, kali ni “Blue Tide” atau “gelombang konservatif” (Ola Conservadora), untuk merujuk kepada pertukaran haluan negara-negara Amerika Selatan ini.

Sekarang, hanya tinggal Venezuela, Bolivia, Uruguay dan Argentina yang masih membawa panji Pink Tide. Venezuela yang sepatutnya jadi abang long Pink Tide sekarang tengah huru-hara. Dengan pengunduran Morales, politik haluan kiri lagi menemui kebuntuan. Jadi tak hairan kenapa Presiden Venezuela, Nicolás Maduro menyifatkan pengunduran Morales sebagai “kudeta” yang dirancang oleh konco US dengan CIA.

Perubahan dari “Pink Tide” kepada “Blue Tide” menimbulkan spekulasi tentang peranan US dalam mencorak politik serantau. Amerika Latin ialah “halaman belakang” (backyard) US. Atas kedekatan geografi, US boleh tak campur tangan dalam Timur Tengah, tapi tak akan biarkan Amerika Latin hilang dari kawalannya.

Tapi kalau salahkan US semata-mata pun tak boleh juga. Kebanyakan pemimpin kiri bermula sebagai idealis, lama-kelamaan jadi corrupted by power. 2-3 tahun kebelakangan ni boleh nampak Morales ada kecenderungan tamak kuasa, cuba memansuhkan had penggal presiden menerusi referendum 2016 tapi gagal. Apabila Morales dilihat main tipu dalam PRU, maka rakyat letup dan minta dia letak jawatan.

Namun kalau lihat apa yang berlaku di Ecuador dan Chile, kedudukan pemimpin berhaluan kanan ni pun tak selesa mana. Usaha untuk membawa balik dasar neoliberal bukan sesuatu yang popular dan ditentang dengan sekeras-kerasnya. Mungkin Blue Tide pun tak akan kekal lama, dan akan muncul “Second Pink Tide” pulak.


Semenanjung Arab Sudah Ada Manusia Sejak 400,000 Tahun Lalu

Bidang arkeologi ada satu ironi yang menarik untuk diperhalusi. Setiap masa ada saja penemuan manusia tertua dunia. Ibaratkan hari ini ada rangka manusia 100,000 tahun lalu di England. Manusia ini dianggap manusia tertua dunia.

Kemudian jumpa pula rangka manusia 105,000 tahun lalu di Jerman. Maka Jerman menjadi juara pula. Ulanglah berkali-kali sampai sekarang ada penemuan manusia tertua dunia di Semenanjung Arab pula.

Sejak kebelakangan ini, Arab Saudi semakin aktif membµrµ ilmu arkeologi di buminya. Pihak kerajaan berpakat dengan Institut Max Planck untuk Sains Sejarah Manusia daripada Jerman. Dan mereka berjaya membuat penemuan yang mengejutkan.

Semasa mengkaji di Tapak Khall Amayshan 4, yang pernah ada sebuah tasik antara 400,000 hingga 55,000 tahun dahulu. Apa yang pelik sangat, bukan? Tasik daripada Zaman Paleolitik yang wujud lagi nyata memang logiklah.

Namun ada satu benda menarik ditemui daripada zaman 400,000 tahun dahulu (Groucutt, 2021). Tersembunyi di sebalik timbunan debu dan pasir adalah sebilαh kαραk tangan (hαηdαxe) yang diperbuat daripada serpihan batu.

Alat ini membuktikan beberapa perkara sebenarnya. Dengan jelas, ia membuktikan manusia sudah wujud pada zaman itu. Walau bagaimanapun, cuba tanya pada diri sendiri: apa kegunaan kαραk di tengah padang pasir sekalipun ada tasik?

Pertanyaan ini boleh merangsangkan kreativiti masing-masing. Ulang balik: kαραk dan gurun berpadang pasir adalah dua perkara yang tidak masuk akal.

Jadi sama ada kαραk ini dibawa ke Tapak Khall Amayshan 4 daripada rantau lain….. ataupun kawasan di sekeliling tapak ini penuh dengan tumbuh-tumbuhan nan hijau yakni pokok tinggi. Boleh jadi kedua-dua sekali. Tiga “kesamaadaan” ini menghantui hipotesis saintis Jerman yang mendalami maklumat melalui penyelidikan khusus.

Dan pihak Jerman mampu memberi jawapan yakin sekarang: Tapak Khall Amayshan 4 pernah menghijau dulu… dan bukan sekali.

Perubahan Iklim Berkali-Kali

Semenanjung Arab tidak pernah berubah sebenarnya. Cuma ia sentiasa berada dalam perubahan. Bagi manusia, 1,000 tahun adalah satu tempoh sangat lama. Macam-macam boleh berlaku.

Dalam masa satu alaf, manusia telah mencapai tahap ketamadunan yang takkan mungkin terjangkau akal nenek moyang.

Tetapi alam sekitar mempunyai “ruangan masa” yang lebih lama. Satu alaf bagi alam sekitar adalah sama seperti sebulan untuk manusia.

Untuk menyaksikan perubahan ketara, alam sekitar perlu mengambil masa selama puluhan hingga ratusan ribu tahun.

Pihak Jerman mengenal pasti bahawa Semenanjung Arab ada jadual persekitaran. Setiap 100,000+ tahun, lembah ini akan masuk dalam satu “jendela hijau” (Science Daily, 2021). Pernah berlaku dulu… dan sedang berlaku sekarang.

Dulu 400,000+ tahun. Semenanjung Arab menghijau dan kembali “menggurun”. Kemudian 300,000+ tahun dulu pula. Dan 200,000+ tahun. Berulang-ulang kali sampai hari ini. Kali terakhir Semenanjung Arab menghijau adalah 55,000 tahun dahulu… entah kenapa tidak lagi ikut kitaran 100,000+ tahun.

Daripada Khall Amayshan Ke Jabal Umm Sanman

Untuk membuktikan kewujudan manusia prasejarah, Arab Saudi perlu menunjukkan trend kehidupan berpindah-randah dalam kumpulan kecil sekurang-kurangnya. Itu yang membezakan manusia dengan haiwan.

Tidak mungkin haiwan boleh berpindah-randah dalam kumpulan melainkan migrasi yang ibaratkan bermusim. Manusia ada niat dan keputusan sendiri, terikat dengan tujuan bukan naluri.

Saintis berjaya menemui bukti alatan batu daripada zaman Paleolitik di tempat selain Tapak Khall Amayshan 4. Kali ini, alatan tersebut berasal daripada 75,000 tahun dahulu di Jabal Umm Sanman yang terletak 1,000 kilometer daripada kota Mekah. Jarak antara Khall Amayshan dan Jabal Umm Sanman hanyalah “sekangkang kera” pada peta Arab Saudi.

Ini membuktikan bahawa manusia prasejarah di Zaman Paleolitik yang wujud lagi nyata menetap di kawasan ini… kemudian berpindah keluar sebelum kembali balik.

RUJUKAN:

Groucutt, H., et al. (2021). Multiple hominin dispersals into Southwest Asia over the past 400,000 years. Nature.

Science Daily. (2021, September 1). Prehistoric climate change repeatedly channelled human migrations across Arabia.


Kalari: Seni Bela Diri Tertua Di India

Kalaripayattu atau juga dikenali sebagai Kalari ialah seni bela diri tertua di India, Seni Bela Kalari dipercayai berusia 3,000 tahun sekaligus menjadikan ia antara seni mempertahankan diri tertua di India yang masih dipraktik hingga kini..

Seni Bela Diri Kalaripayattu/Kalari berasal dari provinsi Kerala yang terletak di bahagian Selatan negara India.

Seni bela diri kuno ini dipercayai berkait rapat dengan ilmu spiritual dan kepercayaan agama Hindu kerana terdapat dakwaan konon ia memiliki pelbagai keajaiban salah satu kelebihannya adalah meningkatkan spiritual dan memulihkan rohani serta diberi perlindungan.

Kalari: Seni Mempertahankan Diri Yang Menjadi Pilihan Wanita Di India

Media Al Jazeera pernah melaporkan bagaimana seorang nenek dari Kerala pada usia 78 tahun masih mengekalkan tradisi ini.

Usaha murni seorang wanita tua bernama Meenakshi Berjaya menarik minat golongan belia terutama wanita di tempatnya.

Legasi penubuhan sekolah khas bela diri yang disambung oleh Meenakshi telah menjadi asas kekuatan kepada wanita dan gadis muda di seluruh India mendorong minat mereka mempelajari ilmu mempertahankan diri.

Sekolah Kadathanad Kalari Sangham yang ditubuhkan oleh mendiang suaminya di Kerala pada tahun 1949 kini memenangi anugerah kebangsaan pada tahun 2017 atas sumbangannya kepada masyarakat melalui Ilmu Kalari yang dilestarikan.

Apa yang dikatakan oleh Meenakshi atau lebih mesra dipanggil Amma(ibu) adalah tanggapan negatif masyarakat terhadap wanita sangatlah teruk.

Terutama sejak awal wabak COVID-19 yang menyebabkan berjuta-juta wanita India terkesan dengan keganasan rumahtangga dan penderaan seksual.

Sikap misogini dan layanan buruk terhadap wanita bukanlah perkara baharu di India, malah kejadian seperti itu boleh dikatakan sebagai masalah domestik paling kuno kerana hal semacam itu pernah berlaku sejak ratusan bahkan boleh mencecah ribuan tahun dahulu sejak ketamadunan manusia berkembang

Laporan WHO baru-baru ini, menyatakan bahawa 38% daripada semua kes melibatkan pemb*n*han yang dilakukan terhadap wanita di India dilakukan oleh pasangan lelaki mereka atau ahli keluarga yang lain.

Lantaran daripada itu, maka boleh disimpulkan bahawa dengan kewujudan sekolah dan persatuan Seni Bela Diri seperti yang diusahakan oleh Meenakshi serba sedikit mampu mengekang masalah domestik dengan mengajar wanita di India ilmu mempertahankan diri agar dapat membela maruah mereka dari sebarang bentuk bahaya.

Sejarah Ilmu Bela Diri Kalari

Perkataan Kalaripayattu adalah gabungan dari perkataan Bahasa Malayalam – Dua kata dari Kalari bermaksud latihan/medan p3rang dan payattu bermaksud latihan seni mempertahankan diri.

Tidak seperti bentuk seni mempertahankan diri yang lain, terutama yang terdapat di Asia Timur seperti Kung-Fu atau Taekwondo.

Kalari secara amnya mengajarkan teknik berasaskan s3njata terlebih dahulu, kemudian dengan teknik tempur tanpa s3njata.

Secara asas Kalari menggabungkan unsur tarian dan yoga serta melibatkan penggunaan s3njata seperti pedang, perisai dan sebagainya

Sewaktu era kolonial selepas Perang Kottayathu, British telah melarang segala jenis ilmu bela diri pada tahun 1804 kerana khuatir ilmu tersebut bakal mengancam pentadbiran Inggeris di India sekiranya lebih ramai rakyat tempatan memberontak.

Namun, perkara yang tak diingini oleh Inggeris pun berlaku apabila gerakan menentang pemerintahan Inggeris yang dipimpin oleh Pazhassi Raja.

Larangan mempelajari Ilmu Bela Diri masih dikuatkuasa namun Seni Bela Diri Kalari tetap diteruskan secara rahsia melalui gerakan bawah tanah.

Ia mengalami kebangkitan besar pada abad ke-20, terutama setelah India merdeka dari Britain.

Kini masyarakat India sekarang lebih menghargai dan mula menyedari betapa pentingnya melestarikan ilmu seni bela kuno ini.